title: Heikki Välisalmi

text: Välisalmen vanhemmat olivat poliisikonstaapeli Heikki Karttunen ja Maria Vartiainen. Hän pääsi ylioppilaaksi 1907 Kuopion lyseosta ja työskenteli Otava-lehden toimittajana Kuopiossa 1905–1906, Savon Työmiehen aputoimittajana Kuopiossa 1907, Sosialistin toimitussihteerinä ja päätoimittajana Turussa 1909–1912 sekä Hämeen Voiman päätoimittajana Hämeenlinnassa 1912–1914. Vuosina 1914–1917 Välisalmi oli poliittisista syistä karkotettuna Venäjälle. Palattuaan Suomeen hän oli Hämeenlinnan poliisimestarina 1917–1918 ja lähti sitten erään yksityisen liikkeen asioissa Venäjälle palaten sieltä 1921.


title: Heikki Välisalmi

text: 1920-luvulla Välisalmi oli Sosialistin päätoimittajana Turussa 1923–1924, Uuden Auran teatteriarvostelijana Turussa 1925, Kotoa ja kaukaa -lehden päätoimittajana 1925–1926 ja Suomen Sosialidemokraatin toimittajana 1925–1928. Viimeksi hän oli Kustannus Oy Kansanvallan kirjallisena johtajana Helsingissä 1928–1935.


title: Heikki Välisalmi

text: Näyttelijänä Välisalmi oli mukana Ida Aalbergin Unkarin-kiertueella 1907–1908. Kiertueen jälkeen hän oli Kotkan työväen teatterin johtajana 1908–1909, Turun näyttämön näyttelijänä 1910, Turun työväen näyttämön johtajana 1910–1911, Hämeenlinnan työväen näyttämön johtajana 1912–1913 ja vielä Pietarin suomalaisen teatterin johtajana 1920–1921 sekä Hämeenlinnan työväen näyttämön näyttelijänä 1922–1923. Hän näytteli 1920- ja 1930-luvuilla useissa elokuvissa. Välisalmi ohjasi sosialidemokraattisen puolueen vaalielokuvan Valveutuminen vuonna 1938.


title: Heikki Välisalmi

text: Välisalmi oli SDP:n kansanedustajana 1917–1918 edustaen Hämeen läänin eteläistä vaalipiiriä. Hän oli Valtion draamallisen taiteen asiantuntijalautakunnan sihteerinä ja oli Suomen Kirjailijaliiton johtokunnan varapuheenjohtaja ja Suomen näytelmäkirjailijain liiton hallituksen jäsen.


title: Heikki Välisalmi

text: Välisalmi oli naimisissa vuosina 1910–1925 Saima Lydia Lehtisen kanssa. Avioeron jälkeen hän meni uusiin naimisiin 1928 Amanda Aurora Heinosen kanssa.


title: Ludvig Munsterhjelm

text: Rudolf Ludvig Munsterhjelm (5. helmikuuta 1880 Tuulos – 19. heinäkuuta 1955 Tuulos) oli suomenruotsalainen metsästys-, kalastus- ja eräaiheista kirjoittanut kirjailija ja toimittaja.


title: Ludvig Munsterhjelm

text: Munsterhjelmin vanhemmat olivat tilanomistaja Rudolf Waldemar Munsterhjelm ja tämän ensimmäinen puoliso Julia Mathilda Elisabeth Dahlberg. Munsterhjelm suoritti Kurkijoen maanviljelysopiston 1902.


title: Ludvig Munsterhjelm

text: Munsterhjelm saapui 1907 Länsi-Lapin Kolariin harjoittamaan eläintieteellisiä tutkimuksia. Hänen veljensä Carl Munsterhjelm oli tällöin Kolarissa kruunun metsänhoitajana vuosina 1902–1910. Munsterhjelm kirjoitti näistä eräkokemuksistaan ensimmäisen kirjansa ""Jägarlifvet är så härligt" – jaktminnen och naturstämningar", joka ilmestyi 1909.


title: Ludvig Munsterhjelm

text: Munsterhjelm oli toimittajana Tidskrift för jakt och fiske -lehdessä 1918–1923 ja Tammerfors Aftonbladissa 1925–1927 ja kirjoitti sanoma- ja erälehtiin lähes tuhat artikkelia. Hän omisti Jaakkolan tilan Pirkkalassa 1902–1903, Hän asui eri vaiheissa Ruosissa ja Norjassa. Munsterhjelm teki matkoja Englantiin ja Yhdysvaltoihin 1904–1905, Huippuvuorille 1910, Japaniin ja Sahalinille 1914 sekä Grönlantiin 1936, 1937 ja 1939.


title: Ludvig Munsterhjelm

text: Munsterhjelmin kirjoittama Itä-Karjala-aiheinen kirja päätyi sotien jälkeen kiellettyjen kirjojen listalle.


title: Ludvig Munsterhjelm

text: Munsterhjelm oli naimisissa vuodesta 1910 norjalaisen Ida Fredrikke Holmboen kanssa.


title: Valittu

text: Valittu () on arkkityyppinen fiktiivisissä tarinoissa esiintyvä perushahmo. Valittu on sankarin muunnelma, messiashahmo, joka pelastaa maailman.


title: Valittu

text: Tyypillisen valitun tulee täyttää muinainen ennustus maailman pelastamiseksi ja siten täyttää kohtalonsa. Tehtävässään hän saa yleensä apua toiselta perushahmolta, joka on joko viisas vanhus tai mestari. Valittu on lähes aina lähtöisin vaatimattomista oloista, mutta usein tarinan alussa paljastuu, että hän onkin ylhäistä syntyperää.


title: Gerald Lee Jr.

text: Gerald Raymond Lee, Jr. (s. 23. marraskuuta 1987 Uusikaupunki) on suomalainen koripalloilija. Lee on pelannut Suomen koripallomaajoukkueessa vuodesta 2006 vuoteen 2017.


title: Gerald Lee Jr.

text: Lee pelasi Suomen pääsarjassa kausina 2004–2006 kasvattajaseuransa Uudenkaupungin Korihaiden riveissä. Viimeisellä kaudellaan joukkueessa hän johdatti seuran pudotuspeleihin, joissa se putosi kuitenkin jo puolivälierissä.


title: Gerald Lee Jr.

text: Kesällä 2006 Lee siirtyi Old Dominionin yliopistoon, vaikka tarjouksia oli tullut yli kymmeneltä yliopistolta. Leen ensimmäisellä kaudella Old Dominion pääsi NCAA:n I-divisioonan mestaruusturnaukseen, jossa se hävisi ensimmäisellä kierroksella Notre Damen yliopistolle. Lee teki ottelussa yliopistouransa ensimmäisen tupla-tuplan kymmenellä pisteellä ja yhdellätoista levypallolla. Seuraavan kerran Old Dominion pääsi mestaruusturnaukseen vasta Leen viimeisellä yliopistokaudella, eli vuonna 2010. Tällöin Old Dominion kohtasi ensimmäisellä kierroksella uudelleen Notre Damen, jonka se voitti lukemin 51–50. Toisella kierroksella Old Dominion putosi jatkosta hävittyään Baylorin yliopistolle. Samalla Leen ura yliopistossa oli ohitse. Myöhemmin Lee valittiin Yhdysvaltain koripallovalmentajayhdistyksen tähdistöotteluun, johon valitaan maan parhaat viimeisen vuoden opiskelijat. Tähdistöottelussa Leen joukkue hävisi, mutta hän onnistui tekemään kaksitoista pistettä ja ottamaan viisi levypalloa.


title: Gerald Lee Jr.

text: Syyskuussa 2010 Lee siirtyi LegADuessa pelanneeseen Snaidero Udineen. Ensimmäisellä Legadue-kaudellaan hän teki 14,6 pistettä ottelua kohden. Kauden jälkeen Lee sai useilta seuroilta sopimustarjouksia, mutta lopulta hän siirtyi samalla sarjatasolla pelanneeseen Veroli Basketiin. Kaudeksi 2012–2013 hän siirtyi ULEB Eurocupissa ja Adrianmeren liigassa pelaavaan montenegrolaiseen KK Budućnost Podgoricaan. Syyskuussa 2013 Lee siirtyi romanialaisen CSU Asesoft Ploiestin riveihin, ja sieltä tammikuussa 2015 Espanjan pääsarjassa pelanneeseen UCAM Murciaan.


title: Gerald Lee Jr.

text: Syyskuussa 2015 Lee palasi Romanian pääsarjaan, tällä kertaa CSA Steua Bukarestiin. Hän oli lievän pohjerepeämän vuoksi sivussa pelikentiltä muutaman ottelun kauden alussa. Joulukuussa Leeltä katkesi polven eturistiside, mikä päätti hänen kautensa. Vamman parantumisen arvioitiin kestävän jopa yhdeksän kuukautta. Vammastaan toivuttuaan Lee pelasi loppukesästä 2016 harjoitusotteluita menestyneessä espanjalaisessa pääsarjaseura Saski Baskoniassa. Syyskuussa hän teki kuukauden mittaisen sopimuksen Ranskan pääsarjajoukkue Le Mans Sarthe Basketin kanssa. Lokakuussa 2016 Lee teki loppukauden mittaisen sopimuksen Korisliigassa pelaavaan Helsinki Seagullsiin ja näin ollen Lee palasi kotimaan kentille kymmenen vuoden tauon jälkeen. Lee pelasi vahvan kauden Seagullsissa olleen yksi liigan parhaista kotimaisista pelaajista tehden 13 pistettä ottelua kohden. Kauden lopuksi Lee ja Seagulls voittivat SM-pronssia.


title: Gerald Lee Jr.

text: Kaudeksi 2017-2018 Lee Jr. siirtyi kovatasoiseen Israelin pääsarjaan Maccabi Ashdodin riveihin.


title: Gerald Lee Jr.

text: Leen isä, Gerald Lee Sr., on SM-sarjan kaikkien aikojen paras korintekijä ja entinen pääsarjatason koripallovalmentajana. Lee Jr:n sedät Ron ja Russell pelasivat NBA:ssa ja Eugene oli yliopistotason koripalloilija. Yhdysvaltalaistaustansa takia Leellä on sekä Yhdysvaltain että Suomen kansalaisuudet.


title: Ronnie Mathews

text: Ronnie Mathews (2. joulukuuta 1935–28. kesäkuuta 2008) oli yhdysvaltalainen jazzpianisti. Hän syntyi New Yorkissa ja teki yhteistyötä muiden muassa Max Roachin, Freddie Hubbardin, Art Blakeyn ja Johnny Griffinin kanssa.


title: Perusian sota

text: Perusian sota oli Rooman sisällissota, joka käytiin vuosina 41 eaa.–40 eaa. kun Marcus Antoniuksen vaimon Fulvia ja tämän veli Lucius Antonius aloittivat sodan Antoniuksen poliittista vastustajaa Octavianusta vastaan. Julius Caesarin murhan jälkeen Marcus Antonius, Octavianus ja Lepidus olivat solmineet niin sanotun toisen triumviraatin joka hallitsi Roomaa. Antonius oli matkustanut järjestämään valtakunnan asioita idässä ja sotimaan Parthiaa vastaan.


title: Perusian sota

text: Fulvia aloitti ilman Antoniuksen suostumusta tämän veljen Lucius Antoniuksen kanssa sodan Octavianusta vastaan. He keräsivät yhdessä kahdeksan legioonaa Italiassa ja onnistuivat valtaamaan Rooman lyhyeksi ajaksi. Pian he joutuivat kuitenkin perääntymään Perusian kaupunkiin jossa Octavianus alkoi piirittää heitä. Piiritys jatkui vuoteen 40 eaa. jolloin kaupunki antautui elintarvikkeiden puutteesta. Octavianus armahti Luciuksen ja Fulvian. Lucius lähetettiin kuitenkin maaherraksi Hispaniaan ja Fulvia maanpakoon Kreikkaan Sikyoniin. Fulvia kuoli samana vuonna.


title: Samuel Haanpää

text: Samuel Hannes Haanpää (s. 27. syyskuuta 1986 Kerava) on suomalainen koripalloilija. Kaukoheittäjänä tunnettu Haanpää on pituudeltaan 203 senttimetriä. Hän on pelannut myös Suomen koripallomaajoukkueessa ja kuului sen vuoden 2013 EM-turnausjoukkueeseen.


title: Samuel Haanpää

text: Samuel Haanpää teki ensiesiintymisensä miesten kansallisissa sarjoissa kaudella 2002–2003, jolloin hän pelasi kasvattajaseurassaan keravalaisessa Kori-80:ssä koripallon I-divisioonaa kuusi ottelua 1,8 pisteen keskiarvolla. Kaudella 2003–2004 Haanpää pelasi 22-vuotiaiden SM-sarjan lisäksi kolme ottelua SM-korista Vantaan Pussihukkien joukkueessa 3,7 pisteen keskiarvolla.


title: Samuel Haanpää

text: Kaudeksi 2004–2005 Haanpää siirtyi hakemaan vastuuta ja kokemusta koripallon I-divisioonasta, Rekolan Urheilijoiden joukkueesta. Haanpää oli kauden aikana joukkueensa tehokkain pelaaja. Hän oli kahden amerikkalaispelaajan jälkeen sarjan kolmanneksi paras korintekijä 20,6 pisteen keskiarvolla. Koriin johtaneita syöttöjä hän kirjautti pelaamassaan 25 ottelussa keskimäärin 1,84. Syöttökeskiarvo oli sarjan kymmenenneksi paras.


title: Samuel Haanpää

text: Haanpää siirtyi kaudeksi 2005–2006 Yhdysvaltoihin pelaamaan lukiokoripalloa Cornerstone Christian Schooliin, jossa hän teki ottelua kohden 27,4 pistettä, 11,6 levypalloa, 6,3 koriin johtanutta syöttöä sekä 4,1 pallonriistoa. Hänen kolmen pisteen heittoprosenttinsa oli 47,4.


title: Samuel Haanpää

text: Yhden lukiokauden jälkeen Haanpää aloitti opiskelut Valparaison yliopistossa, jonka koripallojoukkueessa Valparaiso Crusadersissa pelasi myös toinen suomalainen koripalloilija, Shawn Huff. Heti tulokaskaudellaan Haanpää oli joukkueensa paras pistemies 12,0 pisteen keskiarvolla. Toinen yliopistokausi jäi Haanpäältä kesken 25 pelatun ottelun jälkeen, kun hän sairastui keväällä mononukleoosiin. Tuohon mennessä hän oli tehnyt joukkueelleen koreja 10,0 pisteen keskiarvolla. Haanpää pussitti joulukuussa 2007 yhdessä ottelussa kymmenen onnistunutta kolmen pisteen heittoa, jolla hän rikkoi yliopiston entisen ennätyksen yhdellä heitolla. Viikolla, jolla Haanpää rikkoi ennätyksen, hänet valittiin konferenssinsa viikon pelaajaksi.


title: Samuel Haanpää

text: Kahden yliopistokauden jälkeen Haanpää teki kolmivuotisen sopimuksen Italian pääsarjaan, Orlandina Basketin joukkueeseen. Opintoja olisi ollut Yhdysvalloissa jäljellä vielä kaksi vuotta, mutta italialaisjoukkueen tarjoama sopimus oli niin hyvä, ettei hän malttanut jättää tilaisuutta käyttämättä. Haanpää jäi Valparaison historian kirjoihin koulun kaikkien aikojen tarkimpana kolmen pisteen heittäjänä. Haanpään ammattilaisura alkoi kuitenkin epäonnisesti, sillä Italian koripalloliitto sulki Haanpään seuran maan pääsarjasta talousepäselvyyksien vuoksi. Haanpään sopimus italialaisseuran kanssa raukesi siten jo ennen kauden alkua. Haanpää siirtyi marraskuussa loppukaudeksi 2008–2009 ranskalaiseen Fos Ouest Provence Basketiin, joka pelasi maan kolmanneksi korkeimmalla sarjatasolla, Nationale 1:ssä.


title: Samuel Haanpää

text: Kaudeksi 2009–2010 Haanpää siirtyi Torpan Poikiin yksivuotisella sopimuksella, joka sisälsi option ulkomaille lähtemisestä. Tarkoitus oli jatkaa uraa ulkomailla, mutta kun tarjousta ei tullut, valitsi Haanpää Topon. Helmikuun alussa 2010 Haanpää siirtyi Espanjan kakkosliigassa pelanneeseen Palenciaan. Hän pelasi seurassa puolitoista kautta ja siirtyi kesällä 2011 kyproslaiseen Keravnosiin. Seuravalintaan vaikutti seuran pelaaminen EuroChallengessa.


title: Samuel Haanpää

text: Loppuvuonna 2011 Haanpää purki pelaajasopimuksen Keravnosin kanssa. Hän siirtyi Joensuun Katajaan tammikuussa 2012 ja edusti seuraa loppukauden ajan. Haanpää teki Katajan paidassa 9,7 pistettä ottelua kohden. Kaudeksi 2012–2013 hän teki pelaajasopimuksen Korikobrien kanssa. Haanpää teki kauden aikana 19,4 pistettä ottelua kohden, jolla hän oli sarjan paras kotimainen korintekijä. Lisäksi hänet valittiin vuoden arvokkaimmaksi pelaajaksi. Elokuussa 2013 Haanpää siirtyi Espanjan toisella sarjatasolla pelaavaan CB Coruñaan.


title: Samuel Haanpää

text: Elokuussa 2015 Haanpää siirtyi suomalaiseen KTP-Basketiin.


title: Samuel Haanpää

text: Loppukesästä 2016 Haanpää siirtyi yksivuotisella sopimuksella Argentiinaan pääsarjajoukkue Obrasiin. Hän lähti Argentiinasta helmikuussa 2017 ja harjoitteli itsekseen loppukevään tehden samalla valmennustöitä yrityksessään. Kesäkuussa 2017 Haanpää teki yksivuotisen sopimuksen Korisliigaan nousseen Espoo Unitedin kanssa.Haanpäällä on kaksi koripalloilevaa veljeä: Mikael Haanpää, joka on pelannut Kori-80:ssä sekä Hannu Haanpää, joka pelasi kaudella 2008–2009 TaNMKY:ssä.


title: Pauli Hirvonen

text: Pauli Eelis Juhani Hirvonen (22. marraskuuta 1918, Enonkoski – 20. marraskuuta 1971, Helsinki) oli suomalainen ilmailuaiheista kirjoittanut kirjailija.


title: Vilho Hyttinen

text: Vilho Viljami Hyttinen (29. toukokuuta 1906 Oulu – 15. marraskuuta 1975 Helsinki) oli suomalainen kirjailija. Hän käytti myös nimimerkkiä "Veli Viljami".


title: Vilho Hyttinen

text: Hyttinen pääsi ylioppilaaksi Oulun lyseosta 1926 ja hän työskenteli toimittajana muun muassa Kaiku-lehdesä ja Uudessa Suomessa.


title: Kaustinen (Tenavat)

text: Kaustinen () on Charles M. Schulzin "Tenavat"-sarjassa esiintyvä hahmo. Kaustinen on pieni keltainen lintu, joka on Ressu-koiran paras ja uskollinen ystävä. Kaustinen asustaa Ressun koirankopin läheisyydessä olevassa puussa. Kaustinen lentää omituisesti ja sillä on usein suuria vaikeuksia asioissa, joita kaikki linnut normaalisti osaavat tehdä.


title: Kaustinen (Tenavat)

text: Kaustisen ”puhe” on aina kirjoitettu erikoisista pystysuorista viivoista muodostuvalla merkistöllä, ja usein Ressu tulkitsee Kaustisen puheet lukijalle. "Tenavat"-animaatioissa Kaustinen pitää piipittävää ääntä. Hahmoa ääninäytteli ohjaaja Bill Meléndez, joka näytteli myös Ressun ääntä. Joissain animaatioissa Kaustinen on lisäksi lahjakas viheltämisessä.


title: Kaustinen (Tenavat)

text: "Tenavissa" alkoi esiintyä jo vuonna 1960 lintuja, jotka puhuivat kieltä, jota Ressu ymmärsi mutta lukijat ja muut hahmot eivät. Erilaiset linnut esiintyivät nimenomaan Ressun ystävinä ja juttukavereina. Kerran Ressun koirankopin katolle tehtiin linnunpesä ja Ressu sai sitten toimia lastenvahtina, toisen kerran pesä rakennettiin suoraan Ressun vatsan päälle. Lintuja tuli ja meni, mutta niitä ei yksilöity.


title: Kaustinen (Tenavat)

text: Vuonna 1965 sarjaan ilmestyi omituisen näköinen keltainen lintu, joka lensi usein ylösalaisin. Linnulla oli vaikeuksia ohjata lentoaan ja saavuttaa paria metriä suurempaa lentokorkeutta. Niinpä se törmäili usein kaikenlaisiin esteisiin.


title: Kaustinen (Tenavat)

text: On hankalaa sanoa tarkalleen, missä vaiheessa juuri Kaustiseksi myöhemmin nimetty lintu nähtiin ensi kerran. Erään tulkinnan mukaan hahmon ensiesiintyminen olisi ollut 4. huhtikuuta 1967 ilmestyneessä stripissä. Tietokirjailija Nat Gertlerin mukaan jo 4. maaliskuuta 1966 julkaistussa stripissä esiintyvistä kahdesta linnunpoikasesta jompikumpi on varmuudella Kaustinen. Ajan mittaan hassu lintu alkoi viettää yhä enemmän aikaa Ressun kanssa. Ressu kertoo lopulta 22. kesäkuuta 1970 saaneensa selville linnun nimen.


title: Kaustinen (Tenavat)

text: Schulz antoi uudelle hahmolle nimen vasta kun se oli kehittynyt tarpeeksi. Nimeksi tuli Woodstock vuonna 1969 pidetyn kuuluisan rockfestivaalin mukaan. Schulz sanoi itse moneen kertaan, ettei nimeen liity mitään piilomerkitystä. Silti juuri nimen vuoksi hahmoa on usein pidetty hippinä.


title: Kaustinen (Tenavat)

text: Suomennos Kaustinen viittaa Kaustisen kunnassa vuosittain järjestettäviin kansanmusiikkijuhliin. Käännös on suomentaja Panu Pekkasen keksimä. Useimmissa muissa kielissä nimeä ei ole käännetty lainkaan.


title: Kaustinen (Tenavat)

text: Kaustinen on uskollinen ja lähtee aina mukaan kaikkeen Ressun kanssa. Se on kuitenkin toisinaan myös ailahtelevainen ja väsyy nopeasti. Kaustinen ja Ressu ovat riitaantuneet useammankin kerran, mutta lopulta he aina sopivat riitansa. Joskus harvemmin Kaustinen on nähty myös lasten seurassa.


title: Kaustinen (Tenavat)

text: Kaustinen on fyysisesti hyvin vahva; hän kykenee mm. nostamaan Epun ilmaan.


title: Kaustinen (Tenavat)

text: Kaustisen lentotaito ei juuri parantunut vuosien kuluessa. Se lentää usein ylösalaisin ja törmäilee esteisiin. Se onnistuu kuitenkin saamaan toisinaan enemmän korkeutta ja kykenee esimerkiksi istumaan puhelinlangalla. Vaakalentokorkeus on kuitenkin edelleen vain muutamia metrejä.


title: Kaustinen (Tenavat)

text: Muiden lintujen lisäksi Ressu on ainoa, joka ymmärtää Kaustisen puhetta. Kaustinen osaa kuitenkin kirjoittaa niin kirjoituskoneella kuin kynälläkin siten, että kaikki ymmärtävät. Kaustinen on toiminut Ressun sihteerinä monta kertaa.


title: Kaustinen (Tenavat)

text: Usein Kaustinen on yrittänyt myös urheilla. Amerikkalaisen jalkapallon pelaaminen ei ole onnistunut, sillä Kaustinen on pienempi ja kevyempi kuin jalkapallo. Samoja ongelmia on ollut myös baseballin kanssa. Joissain 1990-luvulla ilmestyneissä stripeissä Kaustinen vaikuttaisi kuitenkin kuuluvan Jaska Jokusen baseball-joukkueeseen.


title: Kaustinen (Tenavat)

text: Kaustinen on mukana Ressun partiossa ("Beagle scouts") ja myös Ressun johtamassa muukalaislegioonassa. Se nähdään usein myös Ressun alter egon, ensimmäisen maailmansodan lentäjäsankarin mekaanikkona.


title: Kaustinen (Tenavat)

text: Kaustinen on myös helikopterilentäjä: Kaustinen istuu Ressun sylissä, Ressu pyörittää korviaan kuin propellia ja he lähtevät lentoon. Kun Ressu kysyi kerran, missä Kaustinen on oppinut lentämään helikopteria, hän vastasi "Vietnamissa".


title: Kaustinen (Tenavat)

text: Kaustinen rakastuu välillä kastematoihin ja lumihiutaleisiin. Schulz piirsi usein äitienpäivänä stripin, jossa Kaustinen odottaa kohtaavansa kadonneen äitinsä, mutta toive ei koskaan täyty.


title: Kaustinen (Tenavat)

text: Kaustisen (ja hänen identtisten ystäviensä) laji ei ole koskaan selvinnyt, vaikka Ressu on sitä yrittänyt joskus selvittää. Kaustinen ei ilmeisesti itsekään tiedä sitä.


title: Kaustinen (Tenavat)

text: Kaustisen lajitovereita näkyi sarjassa melko usein. Ressun partioon kuuluneet linnut saivat myös nimet. Partioryhmä nähtiin ensimmäisen kerran 1974, ja siihen kuului alkujaan Ressun ohella neljä lintua: Kaustinen, Kale eli Kalevi ("Bill"), Rainer ("Olivier") ja Johannes ("Conrad"). Myöhemmin mukaan tulivat Hanna ("Harriet") vuonna 1980, Sulevi ("Raymond") vuonna 1988, Reima ("Fred") vuonna 1990 ja Roy vuonna 1998. Samat linnut kuuluvat myös Ressun muukalaislegioonan yksikköön, paitsi Hanna. Yhdessä sarjakuvassa Hanna ja Kalevi menevät naimisiin.


title: Kaustinen (Tenavat)

text: Vaikka nämä lajitoverit esiintyvätkin melko paljon "Tenavissa", selkeä yksilöllinen luonne on vain Kaustisella.


title: Eero Kiviranta

text: Eero Johannes Kiviranta (27. elokuuta 1917 Turku – 1. kesäkuuta 1989) oli suomalainen kirjailija ja toimittaja. Hän kirjoitti niin kaunokirjallisuutta kuin tietokirjojakin. Hän voitti kirjallaan "Sellaista se on" Pohjoismaisen romaanikilpailun 1943.


title: Gallia Cisalpina

text: Gallia Cisalpina () oli maantieteellinen alue ja myöhemmin Rooman provinssi. Se vastasi osapuilleen nykypäivän Pohjois-Italiaa, eli se oli Gallian Alppien Rooman puoleinen osa. Alue jaettiin edelleen kolmeen osaan; Alpes Maritimae, Alpes Cottiae ja Alpes Graie et Peninae. Alue sijaitsi Alppien ja Rubicon-joen välissä. Alueesta käytettiin myös nimiä Gallia Citerior (tännempänä oleva Gallia) ja Gallia Togata (toogaan pukeutuva Gallia). Alueesta tuli Rooman provinssi vuonna 81 eaa. Vuonna 59 eaa. provinssin maaherraksi nimitettiin Julius Caesar, joka sen jälkeen valloitti myös Alppien toisella puolella sijainneen Gallia Transalpinan eli suunnilleen nykyisen Ranskan.


title: Gallia Cisalpina

text: Octavianus liitti Gallia Cisalpinan varsinaiseen Italiaan vuonna 42 eaa. Tunnetuin Gallia Cisalpinasta kotoisin ollut henkilö lienee Vergilius.


title: Liebe

text: Liebe on saksalaisen iskelmälaulaja Andrea Jürgensin vuonna 1991 julkaistu albumi. Levyn kappaleista neljä on julkaistu myös singlenä: "Santa Catarina", "Sommer in Avignon", "Liebe" ja "Morgens vor dem Radio". Nimikappale "Liebe" on Jack Whiten ja Norbert Hammerschmidtin työstämä versio vanhasta kansanlaulusta. "Santa Catarina" on julkaistu vuonna 1997 Andrea Jürgensin 20-vuotisjuhlalevyllä "Momente". "Liebe", "Sommer in Avignon" ja "Morgens vor dem Radio" on julkaistu BMG:n "Nur das Beste" -sarjaan kuuluvalla viidentoista kappaleen kokoelmalla vuonna 2000. "Sommer in Avignon" on julkaistu myös BMG:n "Dieter Thomas Häck präsentiert: Die Grossen Erfolge - Stargala" -sarjan kokoelmalla vuonna 1996.


title: Liebe

text: "Liebe" julkaistiin CD:nä, vinyylialbumina ja musiikkikasettina. CD:n kansivihko käsittää yhden aukeaman, jossa on sävelmien perustiedot.


title: Lena Einhorn

text: Lena Einhorn (s. 1954) on ruotsalainen kirjailija. Hän syntyi Nina ja Jerzy Einhornin lapsena; jälkimmäinen oli tunnettu poliitikko.


title: Lena Einhorn

text: Einhorn on koulutukseltaan ja varsinaiselta ammatiltaan lääkäri. Hän kuvaa äitinsä selviytymistä Varsovan ghetosta menestysromaanissaan "Ninan matka" (2005), josta on tehty myös hänen itse ohjaamansa ja käsikirjoittamansa elokuva.


title: Lena Einhorn

text: Myös Lenan veli Stefan Einhorn on lääkäri ja julkaistu kirjailija.


title: Kiitojuna

text: Kiitojuna on nimitys Valtionrautateiden 1950-luvulla ajamille nopeille henkilöjunille. Kiitojunaliikenne käynnistyi vuonna 1954, jolloin valmistuivat Valmetilta ensimmäiset kolme kiitojunavaunustoa. Seuraavana valmistui vielä toiset kolme vaunustoa.


title: Kiitojuna

text: Yksi vaunusto muodostui kolmesta toisiinsa lyhytkytketystä kiitojunavaunusta. Keskimmäisessä vaunussa sijaitsi dieselagregaatti, joka tuotti sähköä koko vaunustoon. Toisessa päätyvaunussa oli pieni keittiö. Yhdessä vaunustossa oli 153 istumapaikkaa.


title: Kiitojuna

text: Kiitojunat vedettiin pääosin niihin suunnitelluilla Dm4-moottorivaunuilla sekä joskus Hr11-dieselvetureilla. Niillä liikennöitiin Helsingistä Turkuun, Poriin, Vaasaan, Savonlinnaan ja Kuopioon. 110 km/h huippunopeudellaan ne olivat aikansa moderneinta junakalustoa Suomessa. Dm8- ja Dm9 -sarjojen moottorijunat kuitenkin korvasivat alkuperäiset kiitojunavaunustot kiitojunaliikenteestä jo 1960-luvulla. Kiitojunavaunustoja käytettiin sen jälkeen vielä moottoripikajuna- ja pikajunaliikenteessä, kunnes ne poistuivat lopullisesti käytöstä 1970-luvun alussa.


title: Jules Dumont d’Urville

text: Jules Sébastien César Dumont d'Urville (23. toukokuuta 1790 – 8. toukokuuta 1842) oli ranskalainen laivaston amiraali, joka teki 1800-luvulla uraauurtavia löytöretkiä nykyisessä Oseaniassa. Hänen retkensä ulottuivat antarktisille alueille saakka.


title: Jules Dumont d’Urville

text: D'Urville oli mukana navigoijana kahdella hydrografisella ja kasvititeteellisellä tutkimusmatkalla Tyynellämerellä vuosina 1822–1825 ja 1826–1829. Vuonna 1822 alkaneella matkalla hän toimi korvetti "Coquillen" ensimmäisenä upseerina, vastuullaan kerätä erityisesti kasvi- ja hyönteisnäytteitä ranskalaisille tiedemiehille. Näytteitä kertyi yli 3 000 kasvilajista, joista jopa 400 oli aikaisemmin tuntemattomia, sekä 1 200 hyönteislajista, joista noin 300 oli tieteelle tuntemattomia.


title: Jules Dumont d’Urville

text: Menestyksekkään tutkimusmatkan johdosta Ranskan meriministeri lähetti d'Urvillen vuonna 1826 uudelle matkalle, tällä kertaa retkikunnan johtajana. Matkaan lähdettiin samalla korvetilla kuin edellisellä matkalla, joskin aluksen nimi oli nyt "Astrolabe". Retkikunnan kartoitustyön ansiosta Tyynenmeren saaret jaettiin kolmeen ryhmään, eli Melanesiaan, Polynesiaan ja Mikronesiaan. Lisäksi matkan aikana mitattiin maan magnetismia ja meren lämpötilaa järjestelmällisesti eri syvyyksistä. D'Urville julkaisi tutkimusmatkastaan maailman ympäri kirjan "Voyage de la corvette l'Astrolabe, 1826–1829".


title: Jules Dumont d’Urville

text: D'Urvillen kolmas tutkimusretki 1837–1840 suuntautui eteläisille leveysasteille. Matkan tarkoituksena oli määrittään magneettisen etelänavan sijainti. Retkikunta pääsi Etelämantereen rannikolle lähelle magneettista etelänapaa. Retkikunta myös nousi maihin, pystytti sinne Ranskan lipun ja julisti kapean rantakaistaleen kuuluvan Ranskalle. D'Urville nimesi alueen vaimonsa etunimen mukaan Adélienmaaksi. Palattuaan tutkimusretkeltään vuonna 1840 D'Urville ylennettiin ansioittensa perusteella kontra-amiraaliksi.


title: Jules Dumont d’Urville

text: D'Urville oli vaikuttamassa myös kuuluisan antiikin veistoksen Milon Venuksen päätymiseen Kreikasta Ranskaan. Hän oli vuonna 1820 mukana Ranskan laivaston upseerina merentutkimusmatkalla Välimerellä, kun Míloksen saarella paikallinen Ranskan varakonsuli esitteli hänelle vastalöytyneen patsaan. D'Urville kehotti ryhtymään toimenpiteisiin veistoksen saamiseksi Ranskaan, mikä myöhemmin toteutuikin.


title: Jules Dumont d’Urville

text: D'Urville kuoli perheineen Ranskan ensimmäisessä junaonnettomuudessa Meudonissa Pariisin Versaillesin linjalla 51-vuotiaana. Junan etummaisen veturin akselin katkeaminen sai junan syöksymään raiteiltaan. Junan viisi ensimmäistä vaunua tuhoutui tulipalossa. Onnettomuudessa kuoli kaikkiaan 55 ihmistä.


title: Jules Dumont d’Urville

text: Useita paikkoja on nimetty d'Urvillen mukaan. Niiden joukossa ovat d'Urvillenmeri eteläisellä Tyynellämerellä ja d'Urvillensaari Uuden-Seelannin edustalla.


title: Jules Dumont d’Urville

text: Leikola, Anto, "Norsusta nautilukseen. Löytöretkiä eläinkuvauksen historiaan". John Nurmisen Säätiö, Helsinki 2012.


title: Lucius Antonius

text: Lucius Antonius oli roomalainen poliitikko ja sotilas. Hän oli konsuli vuonna 41 eaa. Hänen vanhempansa oliva Marcus Antonius Creticus ja Julia Antonia. Triumviri Marcus Antonius ja Gaius Antonius olivat Luciuksen veljiä.


title: Lucius Antonius

text: Lucius oli aina vanhimman veljensä Marcuksen kannattaja. Lucius oli kansantribuuni vuonna 44 eaa. kun Marcus ja Julius Caesar olivat konsuleja. Lucius ajoi läpi lain jonka mukaan Caesar sai nimittää virkamiehiä ollessaan poissa Roomasta. Lucius ehdotti myös lakia joka jakoi Caesarin veteraaneille maata. Lucius seurasi veljensä mukana Mutinan sodan jälkeen Galliaan. Sen jälkeen kun Marcus Antonius oli muodostanut toisen triumviraatin Octavianuksen ja Lepiduksen kanssa Lucius nimitettiin vuoden 41 eaa. konsuliksi.


title: Lucius Antonius

text: Luciuksen konsulikaudella syntyi riita hänen ja Octavianuksen välillä veteraaneille jaettavasta maasta. Seuranneessa Perusian sodassa Lucius ja Marcus Antoniuksen vaimo Fulvia värväsivät aluksi joukkoja ja pitivät Roomaa jonkin aikaa. Pian he kuitenkin joutuivat perääntymään ja joutuivat Octavianuksen piirittämäksi Perusian kaupinkiin. Lucius joutui antautumaan vuonna 40 eaa. Octavianus armahti kuitenkin Luciuksen ja lähetti hänet Hispaniaan maaherraksi. Tämän jälkeen Luciuksen elämästä ei tiedetä mitään.


title: Ronnie Radke

text: Ronald Joseph "Ronnie" Radke (s. 15. joulukuuta 1983) on yhdysvaltalainen muusikko ja säveltäjä. Hän on Falling in Reversen perustaja ja laulaja. Hän on myös Escape the Faten entinen laulaja ja perustajajäsen.


title: Ronnie Radke

text: Ronald Joseph Radke syntyi 15. joulukuuta 1983 St Roses-sairaalassa, Las Vegasissa Nevadassa Yhdysvalloissa. Hän kasvoi isänsä, isoveljensä Anthonyn ja isoäitinsä kanssa. Radken äiti hylkäsi lapsensa tuntemattomasta syystä Radken ollessa pieni.


title: Ronnie Radke

text: Radke oppi soittamaan kitaraa sekä pianoa ensimmäisissä bändeissään. Hän tapasi Max Greenin kykykilpailussa. Radken mikrofoni tippui lavalle ja Green nosti sen ja ojensi sen hänelle. He ystävystyivät nopeasti, ja Green soitti bassoa sekä Escape the Fates:sa että Falling in Reverse:ssä. Ystävyksiä yhdistää muun muassa sama syntymäpäivä sekä kasvaminen ilman toista vanhempaa. Radke kirjoitti kappaleen ""Caught Like A Fly"" Greenille.


title: Ronnie Radke

text: Radke sai ehdollista vankeutta kuolemantuottamuksesta vuonna 2006 ja tästä syystä hänet erotettiin Escape the Fate:sta. Radke oli mukana joukkotappelussa, jonka seurauksena nuori poika menehtyi. Radken ystävä ampui pojan ja myöhemmin teki itsemurhan. Radke pantiin vastuuseen kuolemasta, sillä hän oli järjestämässä joukkotappelua. Hän jäi ehdollisen aikana kiinni huumeista vuonna 2008. Radke istui vankilassa noin 2,5 vuotta. Hänet vapautettiin joulukuussa 2010.


title: Ronnie Radke

text: Radke perusti uuden yhtyeen nimeltä Falling in Reverse vapauduttuaan vankilasta. Albumi "The Drug In Me Is You" on julkaistu 26. heinäkuuta 2011. Radke kertoo haastattelussa tehneensä musiikkia myös vankilassa ollessaan ja miettineensä laulujen julkaisua vankilasta käsin.


title: Ronnie Radke

text: Radken isoveli Anthony menehtyi 10. elokuuta 2013 onnettomuudessa.


title: Pelle Almqvist

text: Howlin' Pelle Almqvist (oik. Per Almqvist, s. 29. toukokuuta 1978 Fagersta, Ruotsi) on ruotsalaisen garage rock -yhtye The Hivesin laulaja.


title: Pelle Almqvist

text: Hän perusti The Hivesin vuonna 1993 yhdessä veljensä Nicholaus "Arson" Almqvistin (oik. Niklas Almqvist) kanssa. Yhtyeen sivujen mukaan he kiinnittivät manageri Randy Fitzsimmonsin huomion (jonka uskotaan olevan fiktiivinen henkilö), ja hän nosti heidät kuuluisuuteen.


title: Pelle Almqvist

text: Almqvist tunnetaan energisestä lavaesiintymisestään. Hän muun muassa kiipeilee lavasteilla, roikkuu lavan reunalla yleisön vierellä ja huutelee laulujen välissä epämääräisiä lauseita kuten ”Sanoin ennen viimeistä laulua ’Kädet ylös, tämä on ryöstö’, mutta en sanonut että saatte laskea ne alas, enhän?” Spin Magazine onkin antanut yhtyeelle tittelin "Paras livebändi maailmassa" ja Pelle Almqvist on heidän "50 kaikkien aikojen parasta keulakuvaa" -listallaan.


title: Pelle Almqvist

text: Pelle Almqvistin laulamista on verrattu Mick Jaggeriin ja Iggy Popiin.


title: Edward Wallenius

text: Edward Wallenius (1869 Orivesi – 1943 Aleppo, Syyria) oli Suomen kenkäteollisuuden uranuurtajia. Hän perusti Suomen ensimmäisen koneellisen kenkätehtaan Juupajoen Korkeakoskelle vuonna 1897.


title: Edward Wallenius

text: Wallenius kävi kansa- ja yläkoulun Tampereella 1876–1881 ja meni 1885 nahkurin oppiin H. Koskisen nahkurinverstaaseen. Hän suoritti kisällintutkinnon oltuaan siellä neljä vuotta. Wallenius lähti tämän jälkeen harjoittelemaan ulkomaille saksalaisiin ja ruotsalaisiin nahkatehtaisiin. Palattuaan Suomeen hän perusti vuonna 1894 nahkatehtaan Juupajoen Korkeakoskelle. Korkeakoskella oli saatavissa vesivoimaa ja se sijaitsi myös Pohjanmaan radan vierellä.


title: Edward Wallenius

text: Vuonna 1897 Wallenius perusti uudenaikaisen kenkätehtaan Korkeakoskelle nahkatehtaansa yhteyteen. Tehtaan koneet tulivat Saksasta ja sieltä tuli myös alan ammattilaisia ja työnjohtajia uudelle tehtaalle. Tehdasrakennuksen koko oli 760 neliömetriä ja tehtaassa oli 80 työkonetta, joista 24 oli erilaisia neulomakoneita. Tehdas pystyi valmistamaan päivässä jopa 500 kenkäparia ja työntekijöitä oli aluksi 35 miestä ja 25 naista. Wallenius perusti myös Helsinkiin, Tampereelle ja Kuopioon omat kenkäliikkeet, joissa myytiin tehtaan valmistamia kenkiä.


title: Edward Wallenius

text: Vuoden 1899 alusta tehtaasta muodostettiin osakeyhtiö nimeltä "Finska Sko- och Läderfabriks Aktiebolag – Suomen Kenkä- ja Nahkatehdas Osakeyhtiö". Wallenius otti nahkatehtaassaan sähkön käyttöön 1895 ja uudessa kenkätehtaassa koneet toimivat sähkövoimalla. Korkeakosken tehdasta kutsuttiin myöhemmin ”Suutareiden yliopistoksi”, sillä suuri osa 1900-luvun alun kenkätehtailijoista ja alan mestareista oli jossakin vaiheessa työssä tehtaalla.


title: Edward Wallenius

text: Wallenius pyrki hankkimaan uuden yhtiön osake-enemmistön haltuunsa, mutta hän joutui pääoman puutteen takia luopumaan Korkeakosken tehtaistaan 1900-luvun alkuvuosina. Suomen Kenkä- ja Nahkatehdas Osakeyhtiö jatkoi toimintaansa Walleniuksen lähdön jälkeen vuoteen 1926, jolloin tehtaat siirtyivät Emil Aaltosen haltuun. Korkeakosken kenkätehdas jatkoi toimintaansa Aaltos-yhtymän osana aina vuoteen 1983 saakka, jolloin kenkien valmistus päättyi siellä.


title: Edward Wallenius

text: Luovuttuaan tehtaistaan Wallenius siirtyi Venäjälle, jossa hänellä oli aluksi nahka- ja kenkätehdas Vladivostokin lähellä ja myöhemmin nahkatehdas Novosibirskissä. Venäjän vallankumouksen jälkeen Wallenius siirtyi Kiinaan ja harjoitti siellä erilaista liiketoimintaa vuoteen 1932 saakka. Viimeisinä elinvuosinaan Wallenius harjoitti lakritsiekstraktin valmistusta Syyriassa. Hän kuoli Aleppossa Syyriassa 1943 ja hänet on haudattu Aleppon kristitylle hautausmaalle.


title: Polylepisorneero

text: Polylepisorneero ("Cinclodes aricomae") on äärimmäisen uhanalainen lintu, joka elää Andeilla Perun kaakkoisosissa ja Boliviassa. Lajia pidettiin ennen lampiorneeron alalajina.


title: Polylepisorneero

text: Polylepisorneero kasvaa noin 20 cm pitkäksi. Väritykseltään se on suklaanruskea vatsastaan pää ja selkä ovat tummemman ruskeat. Nokka linnulla on suurikokoinen ja se erottaakin lajin pienemmästä andienvirtaorneerosta. Lajin laulu on karheita, korkeita trillejä. Kutsuäänet ovat niin ikään karheita. Lisäksi linnun on raportoitu päästävän nasaalisia "kee"- tai "kiu"-ääniä.


title: Polylepisorneero

text: Polylepisorneerot elävät vuoriton metsissä ja pusikkoisilla alueilla, joilla kasvaa "Polylepis"-suvun kasveja. Ne käyttävät ravinnokseen selkärangattomia eläimiä..


title: Polylepisorneero

text: Polylepisorneerokannan kooksi arvellaan noin 50–250 yksilöä. Lajiin kohdistuva suurin uhka ovat huolimattomasta tulenkäytöstä johtuvat metsäpalot, Pienempiä uhkia ovat metsän hakkuut, hiilikaivokset ja maanviljelystapojen muutoksista aiheutuva eroosio ja metsien häviäminen.


title: Zundert

text: Zundert on kunta Pohjois-Brabantin provinssissa, Alankomaissa. Kaupungin asukasluku oli 21 488 vuoden 2015 lopussa.


title: Zundert

text: Vincent van Gogh syntyi Zundertissa.


title: Jyrki Kiiskinen

text: Jyrki Juhana Kiiskinen (s. 11. kesäkuuta 1963 Helsinki) on suomalainen kirjailija ja suomentaja, joka on julkaissut runoja, romaaneita ja lastenkirjoja. Koulutukseltaan hän on humanististen tieteiden kandidaatti. Hän kuuluu Elävien runoilijoiden klubin perustajiin ja on toiminut Kriittisen Korkeakoulun ja Oriveden opiston luovan kirjoittamisen opettajana 1990–1997. "Nuori Voima" -lehden vastaavana päätoimittajana Kiiskinen toimi 1991–1994 ja "Books from Finland" -lehden päätoimittajana 1996–2001. Hän on myös kirjoittanut kolumneja "Hufvudstadsbladetiin" 1994–1997, "Helsingin Sanomiin" vuodesta 2003 ja "Suomen Luontoon" vuodesta 2006.


title: Jyrki Kiiskinen

text: Kiiskiselle myönnettiin 1992 Eino Leinon palkinto yhdessä Jukka Koskelaisen kanssa, Suuren suomalaisen kirjakerhon tunnustuspalkinto 1993, Kalevi Jäntin palkinto 1995 kirjasta "Suomies" ja Yleisradion Tanssiva karhu -runopalkinto 2000 kirjasta "Kun elän". Lisäksi hänelle on myönnetty valtion viisivuotinen taiteilija-apuraha vuosina 1999 ja 2007. Kiiskiselle myönnettiin vuonna 2018 Suomi-palkinto tunnustuksena merkittävästä taiteellisesta urasta.


title: City on Fire

text: City on Fire ("Lóng hǔ fēng yún") on Ringo Lamin ohjaama rikoselokuva vuodelta 1987. Sen pääosassa on Chow Yun-Fat. "City on Fire" oli Yun-Fatin lopullinen läpimurto Aasiassa.


title: City on Fire

text: Elokuva sai paljon huomiota 1990-luvun alussa, jolloin ilmestyi Quentin Tarantinon ohjaama ja käsikirjoittama "Reservoir Dogs". "Reservoir Dogsin" juoni on pohjiltaan sama ja se sisältää paljon samoja kohtauksia kuin "City on Fire". Etenkin kummankin elokuvan lopussa oleva ”Mexican standoff” eli kohtaus, jossa kaksi tai useampi henkilöhahmo osoittaa toisiaan aseella samaan aikaan.


title: City on Fire

text: Elokuva kertoo Ko Chow -nimisestä poliisista, joka saa tehtäväkseen soluttautua jalokiviliikkeisiin erikoistuneeseen rikollisjärjestöön. Vaaralliseksi peitetehtävän tekee se, että viimeksi liigan ympyröissä pyörinyt poliisi menetti oitis henkensä jäätyään kiinni. Kotonakaan ei mene hyvin, sillä Chow ja hänen tyttöystävänsä ovat jatkuvasti riidoissa ja ero häämöttää jo. Chow ystävystyy liigan jäseneen, Fu’hun. Fu’n avulla Chow pääsee yhä syvemmälle liigan toimiin ja lopulta hänet otetaan mukaan viimeiseen, suureen jalokiviryöstöön.


title: Kouluruokailu

text: Kouluruokailulla tarkoitetaan maksutonta kouluateriaa, johon on oikeutettu jokainen suomalainen niin esi- ja peruskoululainen, kuin myös toisen asteenkin opiskelijakin. Kouluruokailun tavoitteena on edistää oppilaan tai opiskelijan terveyttä ja työskentelytehoa sekä hyviä tapoja. Monessa muussa maassa koulussa myydään ruokaa.


title: Kouluruokailu

text: Kouluruokailussa tarjottavat ateriat suunnitellaan usein etukäteen ja niitä varten laaditaan ruokalista, joka on useimmissa kouluissa kiertävä. Kouluruokaan kuuluvat lämmin ruoka, salaatti, raaste tai tuorepala, leipä, levite ja juoma.


title: Kouluruokailu

text: Kouluruokailun suositukset on annettu Valtion ravitsemusneuvottelukunnan kouluruokailusuosituksissa (2008). Suositusten tarkoituksena on varmistaa oppilaiden ravitsemukselliset tarpeet ja kouluruoan maittavuus. Opettajia suositellaan osallistumaan kouluruokailuun, ja ruokailun merkitystä tulisi painottaa kouluopetuksessa. Kouluissa tulisi myös olla ruokailutoimikunnat. Rauhalliseen ja viihtyisään ateriointiin tulisi olla käytettävissä vähintään 30 minuuttia, minkä jälkeen oppilailla tulisi olla aikaa lyhyeen ulkoiluhetkeen. Terveellinen välipala tulisi olla tarjolla yli kolmen tunnin yhtäjaksoisen opetuksen jälkeen.


title: Kouluruokailu

text: Kouluruokasuositukset noudattavat suomalaisia virallisia ravitsemussuosituksia ja perustuvat lautasmalliin. Hiilihydraattia tulisi olla energiasta 55 %, rasvaa 30 % ja proteiinia 15 %. Suolaa ja eläinrasvaa tulisi rajoittaa ja kuitua suosia.


title: Kouluruokailu

text: Oppilaille, jotka eivät voi syödä normaalia kouluruokaa allergian, sairauden, uskonnollisen tai eettisen vakaumuksen takia, on tarjottava erityisruokavalioateria. Sairauden hoitoon tai muun terveydellisen syyn johdosta valittuun erityisruokavalioon tarvitaan lääkärin, ravitsemusterapeutin tai terveydenhoitajan antama lausunto.


title: Kouluruokailu

text: Kouluissa ja oppilaitoksissa voidaan tarjotaan perinteisen kouluruokailun lisäksi koulupäivän aikana myös maksuton välipala, mutta suurimmassa osassa kouluissa tätä mahdollisuutta ei ole. Kouluissa ja oppilaitoksissa ei kouluaikana suositella tarjottavan säännöllisesti makeisia, virvoitusjuomia tai sokeroituja mehuja, vaan välipala-automaattien tai kioskien tulisi tarjota terveellisiä tuotteita.


title: Kouluruokailu

text: Korkeakoulutasolla opiskelijaruokailua tuetaan myös, mutta se ei ole enää ilmaista. Kelan ateriatuki oli vuonna 2008 1,67 euroa per ateria. Alennuksen saa ravintoloissa, jotka ovat ateriatuen piirissä. Siihen ovat oikeutettuja korkeakouluopiskelijat, yliopistoissa ja ammattikorkeakouluissa opiskelevat.


title: Kouluruokailu

text: Suomessa kaikista koululaisista 85 prosenttia syö päivittäin kouluruokaa. Sen sijaan 13–17-vuotiaista vain 65 prosenttia syö kouluruoan päivittäin. Joka kolmas murrosikäinen koululainen ei syö koulussa lämmintä ruokaa tai se korvataan makeisilla. Kouluruoan syömättämyyden syiksi on arveltu esimerkiksi vaihtoehtojen houkuttelevuutta, kouluruoan laatua sekä koulun tapaa hallita ja rytmittää oppilaiden ajankäyttöä, jolloin koululainen etsii koululounaan ohittamisella vapautta ja ylpeilyn aihetta.


title: Kouluruokailu

text: Kouluruokaa kuluu maanantaisin eniten. Syytä ei täysin tiedetä, mutta sen epäillään johtuvan osittain ruoan laadusta ja osittain ainakin osan koululaisista viikonlopun vähäisistä ruokailutottumuksista.


title: Kouluruokailu

text: 1800–1900-lukujen vaihteessa kansakoulujen käynti ei ollut vielä Suomessa kovin yleistä. Syynä tähän olivat muun muassa ravinnon ja vaatteiden puute. Varattomille oli tarjottu paikoin maksutonta kouluruokaa jo 1900-luvun alusta (esimerkiksi Kuopiossa vuodesta 1902 lähtien). Keskustelu kouluruokailun tarpeellisuudesta johti siihen, että vuonna 1905 Augusta af Heurlin perusti koulussa valtakunnallisen Koulukeittolayhdistyksen. Vuonna 1913 valtio myönsi ensi kerran avustusta kouluruokailua varten. Aluksi ruokaa tarjottiin kansakouluissa vain vähävaraisimmille, eikä tämä tapa muuttunut Suomen itsenäistyttyä eikä oppivelvollisuuden tullessa voimaan vuonna 1921. Oppikouluissa ruokailu oli aina maksullinen.


title: Kouluruokailu

text: 1930-luvulla alettiin valmistella uutta lakia kouluruokailuun liittyen, ja esimerkiksi Turussa alettiin perustaa kouluihin omia keittoloita. Niihin kouluihin, joista keittolat puuttuivat, tuotiin ruoka muualta. Ruokalistalla oli pääasiassa keittoja, vellejä ja puuroja, joskin esimerkiksi tuberkuloosipotilaille tarjottiin monipuolisempaa ruokaa. Sodat muuttivat taas tilannetta. Koulujen tuli tuottaa sotakentille terveitä sotilaita, ja siviiliväestön lapsien ruokailusta kannettiin huolta niin, että eduskunta määräsi vuonna 1943 kaikki kansakoulut tarjoamaan koululaisille lämpimän lounaan ilmaiseksi vuoteen 1948 mennessä. Vuotta 1948 onkin pidetty maksuttoman kouluruokailun alkamisvuotena.


title: Kouluruokailu

text: Vuosina 1972–1977 siirryttäessä peruskouluun laki edellytti, että kaikkien peruskouluikäisten tuli saada ilmainen lämmin ateria. Samalla tämä oikeus laajennettiin myös lukioihin ja ammattikouluihin.


title: Gaius Antonius

text: Gaius Antonius (k. 42 eaa.) oli roomalainen poliitikko ja sotilas. Hän oli preettori vuonna 44 eaa. Hänen vanhempansa oliva Marcus Antonius Creticus ja Julia Antonia. Triumviri Marcus Antonius ja konsuli Lucius Antonius olivat Gaiuksen veljiä.


title: Gaius Antonius

text: Gaius oli aina Julius Caesarin ja vanhemman veljensä Marcuksen kannattaja. Vuonna 49 eaa. Gaius toimi Caesarin legaattina. Gaius oli preettori ("praetor urbanus") vuonna 44 eaa. Samana vuonna Marcus Antonius oli konsuli ja Lucius Antonius oli kansantribuuni. Gaius nimitettiin samana vuonna Makedonian maaherraksi. Hän joutui kuitenkin Marcus Brutuksen vangiksi. Brutus antoi tappaa Gaiuksen vuonna 42 eaa. Tämä tapahtui Hortensiuksen ansiosta, ja teko oli tarkoitettu kostoksi siitä, että Marcus Antonius oli määrännyt Ciceron tapettavaksi proskriptioiden yhteydessä.


title: Steve Allen

text: Steve Allen (26. joulukuuta 1921 New York, New York, Yhdysvallat – 30. lokakuuta 2000 Encino, Kalifornia, Yhdysvallat) oli yhdysvaltalainen koomikko ja juontaja, joka oli The Tonight Show’n ensimmäinen juontaja vuosina 1954–1957.


title: Steve Allen

text: Allen kuoli 78-vuotiaana auto-onnettomuudessa saamiinsa vammoihin.


title: Steve Allen

text: Hänellä on tähti Hollywoodin Walk of Famella.


title: Jack Paar

text: Jack Paar (1. toukokuuta 1918 Canton, Ohio, Yhdysvallat – 27. tammikuuta 2004 Greenwich, Connecticut, Yhdysvallat) oli yhdysvaltalainen juontaja, joka tunnetaan toisena The Tonight Show'n juontajana vuosina 1957–1962. Paar menehtyi aivohalvaukseen vuonna 2004.


title: Jack Paar

text: Paarin edeltäjä The Tonight Show'sa oli Steve Allen ja seuraaja Johnny Carson, joka juonsi ohjelmaa 30 vuoden ajan.


title: Ed McMahon

text: Edward Leo Peter ”Ed” McMahon Jr. (6. maaliskuuta 1923 Detroit, Michigan, Yhdysvallat – 23. kesäkuuta 2009 Los Angeles, Kalifornia, Yhdysvallat) oli yhdysvaltalainen juontaja, joka esiintyi uransa aikana muun muassa Johnny Carsonin sidekickinä ohjelmassa "The Tonight Show". Hän on esiintynyt myös elokuvissa "Terroristit", "Mitäs me ryöstäjät", "Full Moon High" ja "Neitsytperho".


title: Ed McMahon

text: McMahonilla on tähti Hollywood Walk of Famella.


title: Arx Fatalis

text: Arx Fatalis on Xboxille ja PC:lle vuonna 2002 julkaistu tietokoneroolipeli. Pelin kehittäjä Arkane Studios on ilmoittanut sen alkuperäisen nimen olleen "Ultima Underworld III", mutta Ultima Underworld -tuotemerkkiin ei saatu tekijänoikeuksia.


title: Arx Fatalis

text: Pelin maailmassa aurinko ei enää lämmitä tarpeeksi, joten asukkaat ovat joutuneet etsimään suojaa maanalaisista luolista. Luolissa eläviä rotuja ovat peikot, goblinit, kääpiöt ja ihmiset. Paettuaan vankilasta pelin alussa, pelaajan tehtävä on tuhota Akbaan kultti.


title: Arx Fatalis

text: Metacritic-kerääjäsivustolla pelillä on 77/100 pistettä.


title: Arx Fatalis

text: GameSpot on antanut pelille arvosanaksi 8.4/10 arvostelussaan.


title: K. A. Järventaus

text: Kustaa-Adolf (K.A.) Järventaus (sukunimi vuoteen 1905 Ockenström () oli suomalainen pappi, upseeri ja kirjailija.


title: K. A. Järventaus

text: Järventaus pääsi ylioppilaaksi 1918 Oulun I lyseosta ja suoritti Kadettikoulun 1921 sekä teologian erotutkinnon Helsingin yliopistossa 1932. Järventaus toimi upseerina puolustusvoimien palveluksessa sekä myöhemmin vt. kirkkoherrana, vt. kappalaisena ja alkoholistihuoltolan apulaisjohtajana.


title: Current ratio

text: Current ratio on tunnusluku, joka mittaa yrityksen maksuvalmiutta noin vuoden aikajänteellä. Current ratiolla arvioidaan yrityksen mahdollisuutta selviytyä lyhytaikaisista veloistaan.


title: Current ratio

text: Current ratio perustuu ajatukseen, että selvitäkseen lyhytaikaisista velvoitteistaan yritys voi käyttää rahoitusomaisuutensa ja lisäksi realisoida vaihto-omaisuutensa. Current ration tarkasteluperspektiivi on jonkin verran pidempi kuin quick ratiolla.


title: Current ratio

text: Current ratio lasketaan jakamalla lyhytaikaiset varat lyhytaikaisilla veloilla:


title: Current ratio

text: Lyhytaikaisina varoina huomioidaan rahoitusomaisuus ja vaihto-omaisuus. Rahoitusomaisuus koostuu rahoista ja pankkisaamisista, rahoitusarvopapereista ja lyhytaikaisista saamisista.


title: Current ratio

text: Lyhytaikaisilla saamisilla tarkoitetaan vuoden kuluessa erääntyviä saamisia.


title: Current ratio

text: Rahoitusomaisuudesta on syytä vähentää vaikeasti perittävät ja epälikvidit erät. Epälikvidejä voivat olla esimerkiksi sijoitukset pörssin ulkopuolisiin yrityksiin.


title: Current ratio

text: Current ration ohjearvot ovat:


title: Current ratio

text: Current ratio riippuu toimialasta. Current ratio on lähellä quick ratiota niillä toimialoilla, joilla vaihto-omaisuus on vähäinen. Current ration yleinen tavoitealaraja on 2. Silloin rahoitus- ja vaihto-omaisuuden tasearvo on kaksinkertainen lyhytaikaisiin velkoihin nähden. Tuolloin yrityksellä on 200 % rahoituspuskuri.


title: Current ratio

text: Rahoitusomaisuuteen sisältyvät arvottomat erät, kuten luottotappioiksi tulkittavat myyntisaamiset, voivat heikentää current ration käytettävyyttä.


title: Current ratio

text: Current ration luotettavuutta heikentää olennaisesti vaihto-omaisuuden arvostus. Talousvaikeuksissa olevan yrityksen varasto saattaa täyttyä myymättömistä tavaroista, joiden arvo jää alle tasearvon tai joita ei voida realisoida lainkaan. Silloin current ratio voi näyttää hyvää ja paranevaa maksuvalmiutta vastoin todellista tilannetta. Monissa tapauksissa vaihto-omaisuuden yllättävä kasvu ja samanaikainen current ration nousu voivat olla merkki taloudellisten vaikeuksien alkamisesta.


title: Current ratio

text: Edellä kerrotusta johtuu, että vaikeuksissa olevan yrityksen todellinen maksuvalmius voi olla current ration antamaa kuvaa heikompi. Taseasemansa varjelemiseksi se on saattanut jättää luottotappioista ja varaston epäkuranttiudesta aiheutuvia kuluja kirjaamatta.


title: Current ratio

text: Current ration käytössä oletetaan, että vaihto-omaisuus on suhteellisen likvidi. Current ration käyttö on perusteltua, kun vaihto-omaisuus voidaan muuttaa nopeasti rahaksi. Tämä riippuu esimerkiksi yrityksen toimialasta. Current ration rinnalla onkin suositeltavaa käyttää Quick ratiota.


title: Roberto Di Matteo

text: Roberto Di Matteo (s. 29. toukokuuta 1970 Schaffhausen, Sveitsi) on italialainen jalkapallovalmentaja ja entinen pelaaja.


title: Roberto Di Matteo

text: Di Matteo syntyi Sveitsissä, mutta hänen vanhempansa olivat kotoisin Italiasta. Keskikentällä pelannut Di Matteo edusti urallaan Schaffhausenia (1988–1991), Zürichia (1991–1992), Aarauta (1992–1993), Laziota (1993–1996) ja Chelseaa (1996–2002). Italian maajoukkueessa hän pelasi 34 ottelua ja teki kaksi maalia. Hän edusti maataan vuoden 1996 EM-kilpailuissa ja vuoden 1998 MM-kilpailuissa.


title: Roberto Di Matteo

text: Loukkaantumiset pakottivat Di Matteon päättämään uransa vuonna 2002. Hän on omistamiensa ravintoloiden kautta edelleen vahvasti yhteydessä Lontooseen, jossa hän pelasi suuren osan urastaan.Heinäkuussa 2008 Di Matteo debytoi valmentajana, kun englantilainen Milton Keynes Dons FC palkkasi hänet päävalmentajakseen. Debyyttikaudellaan Di Matteo johdatti MK Donsin League Onessa hienosti kolmanneksi ja nousukarsintoihin. Tie ylemmälle sarjatasolle katkesi kuitenkin Scunthorpeen, joka voitti Donsin lopulta toisen osaottelun rangaistuspotkukilpailussa 7–6.


title: Roberto Di Matteo

text: Heinäkuussa 2009 Di Matteo siirtyi Englannin mestaruussarjaan pudonneen West Bromwich Albionin päävalmentajaksi. Di Matteon johdolla West Brom palasi kauden 2009/10 jälkeen takaisin Valioliigaan sijoituttuaan Mestaruussarjassa toiseksi. Syyskausi alkoi West Bromilta hienosti ja viiden kierroksen jälkeen heillä oli kasassa seitsemän pistettä, mikä oli seurahistorian paras aloitus liigassa. Di Matteo valittiinkin syyskuun kuukauden valmentajaksi. Kauden vanhetessa seuran peliesitykset kuitenkin heikkenivät ja West Brom vajosi putoamiskamppailuun. Lopulta tappio Manchester Citylle oli liikaa ja Di Matteo sai potkut helmikuun alussa 2011.


title: Roberto Di Matteo

text: Kesällä 2011 Di Matteosta tuli uuden Chelsea-valmentaja André Villas Boasin apulaisvalmentaja. Maaliskuussa 2012 Villas-Boas sai potkut ja Di Matteosta tuli Chelsean päävalmentaja loppukauden ulottuvalla sopimuksella. Di Matteon johdolla Chelsea eteni Mestarien liigan loppuotteluun voittamalla välierässä FC Barcelonan. FA Cupin finaalissa Di Matteo johdatti Chelsean 2–1-voittoon Liverpoolista ja näin seura nappasi pokaalin kahden vuoden tauon jälkeen. Kauden huipentaneessa Mestarien liigan loppuottelussa Chelsea kaatoi saksalaisen Bayern Münchenin lukemin 1–2 rangaistuspotkujen jälkeen. Mestaruus oli Chelsealle seurahistorian ensimmäinen. Kesäkuussa 2012 Chelsea teki Di Matteon kanssa kaksivuotisen jatkosopimuksen. Chelsean hävittyä 20. marraskuuta 2012 Mestarien liigan lohkovaiheen ottelussa Juventukselle 3–0 seura ilmoitti erottaneensa Di Matteon. Syyksi Chelsea ilmoitti viime aikojen suoritukset, jotka eivät seuran mukaan olleet tarpeeksi hyviä.


title: Roberto Di Matteo

text: Lokakuussa 2014 Di Matteo palasi valmennustehtäviin Saksan Bundesliigassa pelaavam FC Schalken uutena päävalmentajana. Italialaisen johdolla Schalke kamppaili europeleihin oikeuttavista sijoista Bundesliigassa, mutta peliesitykset olivat odotuksia heikompia. Kauden viimeisellä kierroksella Schalke hävisi sarjapaikastaan taistelleelle HSV:lle 2–0. Tappio pudotti Schalken kuudenneksi ja joukkue lunasti vain niukasti paikan Eurooppa-liigaan. Ottelun jälkeen seurajohto ilmoitti purkaneensa Di Matteon vuoteen 2017 ulottuneen sopimuksen.


title: Roberto Di Matteo

text: Kesäkuussa 2016 Di Matteosta tuli Englannin Mestaruussarjaan pudonneen Aston Villan päävalmentaja. Villan kausi alkoi Di Matteon alaisuudessa heikosti ja joukkue voitti vain yhden pelaamistaan 11 ottelusta. Seurajohto antoi Di Matteolle potkut jo lokakuun alussa, kun hän oli valmentanut seuraa vain 124 päivää.


title: 40 (luku)

text: 40 on positiivinen kokonaisluku, joka tulee 39:n jälkeen ja ennen 41:tä.Luku 40 on merkittävä juutalaisuudessa, kristinuskossa, islamissa ja laajemminkin Lähi-idän perinteissä; se voi myös edustaa karkeaa laskelmaa, suurta yksikköjen summaa, tai jotain muuta.


title: 40 (luku)

text: Esimerkkejä Raamatun kohdista, joiden mukaan jokin asia kesti 40 päivää tai 40 vuotta:


title: Kerkkoo

text: Kerkkoo on kylä Porvoossa, joka sijaitsee noin kymmenen kilometriä kaupungin keskustasta pohjoiseen entisen Porvoon maalaiskunnan alueella. Kylä sijaitsee Porvoonjokilaakson kansallismaisemassa.


title: Kerkkoo

text: Kerkkoossa on runsaasti kivikautisia asuinpaikkoja. Porvoonseudun vanhin löydetty asuinpaikka, Sointula, sijaitsee Kerkkoossa. Kerkkoon kivikautisia asuinpaikkoja on tutkittu arkeologisin kaivauksin vuosina 1939, 1946 ja 2010.


title: Kerkkoo

text: Kerkkoossa asuu yli 800 henkeä. Kuuluisia asukkaita ovat olleet olympiavoittajat Lauri Lehtinen, Tapio Rautavaara, Matti Järvinen, Tapani Niku sekä olympiamitalistit Yrjö Nikkanen, Kalle Jalkanen ja Heikki Lehmusto. Raine Lampinen voitti useita moottoripyöräilyn suomenmestaruuksia ja hänen poikansa Simo Lampinen rallin suomenmestaruuksia ja Jyväskylän suurajoja. Simo Lampisen harjoittelutie tunnetaan nykyisin nimellä Rallitie.


title: Kerkkoo

text: Kerkkoo on vanha teollisuuskylä, joka tunnetaan erityisesti suksi- ja urheiluvälineiden valmistuksesta. Parhaimmillaan 1950- ja 1960-luvuilla Kerkkoossa on toiminut kolme urheiluvälinetehdasta: Lampinen, Karhu ja Lempinen.


title: Kerkkoo

text:
Lampisen suksitehdas
Emil Lampinen perusti suksitehtaan vuonna 1901. Se myytiin helsinkiläiselle Oy Urheilutarpeita Ab:lle vuonna 1916. Emil Lampinen perusti uuden suksitehtaan vuonna 1922.


title: Kerkkoo

text:
Kerko Sport
Oy Urheilutarpeita muutti nimensä Karhuksi ja se toimii edelleen Kerko Sport Oy:nä.


title: Kerkkoo

text:
Lempisen suksitehdas
Lempisen suksitehdas valmisti Lumikko-merkkisiä suksia.


title: Kerkkoo

text: Kerkkoo on palkittu vuonna 2005 vuoden itä-uusmaalaisena kylänä aktiivisen yhdistys- ja yritystoiminnan ansiosta.


title: Kerkkoo

text: Kerkkoo on valittu vuoden 2012 uusmaalaiseksi kyläksi.


title: Duel Masters (anime)

text: Duel Masters ("デュエルマスターズ") on japanilainen animesarja, joka perustuu samannimiseen mangaan ja Duel Masters -korttipeliin.


title: Duel Masters (anime)

text:
Sarjan päähenkilönä on nuori Shobu Kirifuda -niminen poika, joka on pelin legendaarisen pelaajan, Shori Kirifudan poika, joka kuitenkin katosi mystisesti. Shobun tavoitteena on tulla samankaltaiseksi ottelijaksi kuin isänsä ja löytää hänet. Sarjassa rikotaan toistuvasti neljättä seinää. Shobu on saanut matkalla huipulle vastaansa ja puolelleen paljon muita ihmisiä.
Kaijudo on Duel Mastersin animesarjassa mainittu ottelumuoto, joka eroaa normaalista pelistä siten, että olennot ja kilvet ovat oikeita. Olennot kutsutaan olentomaailmoista maapallolle, ne ja rikkoontuneet kilvet voivat satuttaa ihmisiä tai hajottaa paikkoja kaijudo-ottelun aikana. Kaijudo-ottelussa häviäjä voi loukkaantua pahasti.


title: Duel Masters (anime)

text: Suluissa on jaksojen ensimmäiset esityspäivät Suomessa.


title: Robert Stalnaker

text: Robert Culp Stalnaker on yhdysvaltalainen filosofi, joka toimii Massachusetts Institute of Technologyn Laurance S. Rockefeller -oppituolin filosofian professorina. Hän on käsitellyt muun muassa semantiikan filosofisia perusteita, pragmatiikkaa, filosofista logiikkaa, päätösteoriaa, peliteoriaa, ehtolauseiden teoriaa, mahdollisten maailmojen semantiikkaa, tietoteoriaa ja mielenfilosofiaa.


title: Robert Stalnaker

text: Stalnaker väitteli tohtoriksi Princetonin yliopistosta vuonna 1965. Hänen opettajiaan olivat Stuart Hampshire ja Carl Hempel. Ennen siirtymistään MIT:iin 1980-luvun lopulla Stalnaker opetti Yalen ja Illinois'n yliopistoissa sekä Cornellin yliopiston Sage School of Philosophyssä.


title: Robert Stalnaker

text: Stalnaker on kirjoittanut kolme kirjaa ja lukuisia artikkeleita filosofisiin tiedejulkaisuihin. Hän piti John Locke -luennot Oxfordin yliopistossa vuonna 2007 aiheesta "Our Knowledge of the Internal World".


title: Madeline O’Brien

text: Madeline O'Brien (s. 5. huhtikuuta 2002) on yhdysvaltalainen lapsinäyttelijä, joka on näytellyt vuosina 2006–2007 elokuvissa "The Legend of Lucy Keyes" ja "Gone Baby Gone". Hän aloitti näyttelemisen jo neljävuotiaana.


title: Maria Ylipää

text: Maria Mikaela Markuntytär Ylipää (s. 8. elokuuta 1981 Ylöjärvi) on suomalainen laulaja ja näyttelijä, joka on tullut tunnetuksi erityisesti nimiroolistaan musikaalissa "Kristina från Duvemåla" (Helsinki 2012, Göteborg 2014, Tukholma 2015) sekä naispääosistaan elokuvissa "Keisarikunta" (2004) ja Pietà (2007). Hän on esiintynyt myös muun muassa televisiosarjoissa "Rikospoliisi Maria Kallio" (2003),"Tappajan näköinen mies" (2011) ja "Luottomies" (2016) sekä musikaaleissa Helsingin Kaupunginteatterissa, Tampereen Työväen Teatterissa, Svenska Teaternissa ja Tukholman Cirkuksessa. Ylipää voitti parhaan naisnäyttelijän Kultainen Venla -palkinnon 2017 pääroolistaan rikossarjassa "Aallonmurtaja".


title: Maria Ylipää

text:
Ylipää on laulanut muun muassa Jukka Leppilammen, Jiri Kurosen ja Jarmo Savolaisen albumeilla sekä vuonna 2011 Dallapé-orkesterin albumilla "Soittajan sussu". Keväällä 2009 hän oli myös mukana musiikkiteatteri UIT:n esityksissä. Hän on myös julkaissut soololevyn Onerva sekä tehnyt yhteislevyn Emma Salokosken kanssa.
Ylipää valmistui ylioppilaaksi Tampereen yhteiskoulun lukiosta vuonna 2000 ja näyttelijäksi Teatterikorkeakoulusta vuonna 2005.


title: Maria Ylipää

text: Vuonna 2007 Ylipää valittiin ensimmäiseksi Kirkon ulkomaanavun Toivon lähettilääksi yhdessä muusikko Juha Tapion kanssa.


title: Maria Ylipää

text:
Maria Ylipään puoliso on muusikko Matti Pentikäinen ja heillä on kaksi lasta.
Lähde


title: Hyväsydäminen huora

text: Hyväsydäminen huora () on arkkityyppinen fiktiivisissä tarinoissa esiintyvä perushahmo. Hyväsydäminen huora on yleensä prostituoitu, joka on lempeä ja ymmärtäväinen. Hahmo antaa usein neuvoja päähenkilölle tai toimii tärkeänä sanansaattajana. Hyväsydäminen huora kuvataan tavallisesti traagisena hahmona, ja hänellä saattaa olla onneton kohtalo.


title: Jorma Hovi

text: Jorma Kalevi Hovi (6. syyskuuta 1949 Asikkala – 19. helmikuuta 2017 Hollola) oli suomalainen laulaja. Hovi aloitti laulajanuransa 1960-luvun lopulla keikkailemalla lavoilla, ravintoloissa ja yksityistilaisuuksissa oman yhtyeen kanssa ja Esko Könösen yhtyeessä 1974 ja 1979 sekä freelancer-keikkoja Taito Vainion ja Lasse Könösen ym. kanssa.


title: Jorma Hovi

text: Oman yhtyeen muodosti Mauri Hyökki (harmonikka), Pekka Nikunen (kitara), Martti Pekkanen (basso) ja Pekka Metsähuone (rummut). Mukana eri vaiheissa olivat Vesa Vilenius (harmonikka), Unto Naumanen (basso), Kalevi Porala (harmonikka), Maija Rantanen (harmonikka), Tapio Liukkonen (puhallinsoittimet) ja Jerry Vainikka (rummut) ja moni muu.


title: Jorma Hovi

text: Ensimmäinen radionauhan Hovi teki 1973 ja niitä on kertynyt noin 20 kappaletta. Ne on äänitetty Lahdessa ja Helsingissä sekä suorina radioesiintymisinä. Televisiossa hän on esiintynyt muun muassa ohjelmissa Suoraan MTV:stä (1976), Lauantaitanssit (1982), Hiski Salomaa -iltamat (1983), Joulupukinmaa (1991), Levyraati (1991), Solo Ry:n 25-vuotiskonsertti (1995) sekä PTV:ssä vuosina 1994 ja 1995.


title: Jorma Hovi

text: Vuonna 2012 Jorma Hovi oli uudelleen julkisuuden valokeilassa TV7:n ohjelmassa Pyhän hengen ilta.


title: Jorma Hovi

text:
Levytyksiä on kertynyt kuuden pitkäsoiton verran, joista yksi on vielä julkaisematon – yhteensä yli 50 laulua. Ensimmäinen levytys oli 1978. Levytykset tehtiin lähinnä Pekka Nurmikallion Microfox-studiolla yhdessä Esko ja Lasse Könösen sekä Lahti-Set - yhtyeen kanssa. Lisäksi Jorma Hovi on useilla kokoelmalevyillä. Lauluista omia sanoituksia on muutama. Kahdesta kappaleesta on tehty musiikkivideo: Satamassa Yö ja Virran Tuomaa. Vuonna 2011 julkaistiin kolmas video:
Myötätuuli.Konsertit:
Muun muassa Lahden Sävelessä 11 vuoden ajan, Solo RY:n konsertteja, omat 15- ja 25-vuotistaiteilijakonsertit sekä hyväntekeväisyys-, kirkko-, muisto- ja harmonikkakonserttien solistina.


title: The Seekers

text: The Seekers on australialainen folkyhtye. Se perustettiin vuonna 1962 Australian Melbournessa. Yhtyeen ohjelmistoon kuuluu myös lähellä popmusiikkia olevia kappaleita.


title: Simple Plan (albumi)

text: Simple Plan on Simple Planin studioalbumi. Se julkaistiin 12. helmikuuta 2008.


title: Simple Plan (albumi)

text: Albumi nousi Suomen virallisen listan sijalle 19.


title: Perhesiteet

text: Perhesiteet ("Brothers & Sisters") on yhdysvaltalainen draamasarja. Sarjaa tehtiin viisi kautta vuosina 2006-2011. Sarja kertoo Los Angelesissa elävän yläluokkaisen Walkerin perheen ongelmista. Sarjan pääosissa ovat Sally Field, Calista Flockhart, Rachel Griffiths, Rob Lowe ja Emily VanCamp. Suomessa sarjaa esittää MTV3.


title: Julia Annas

text: Julia Annas (s. 1946) on yhdysvaltalainen filosofi, joka toimii Arizonan yliopiston filosofian professorina (Regents Professor). Annas on väitellyt tohtoriksi Harvardin yliopistosta. Aiemmin hän on toiminut St. Hugh's Collegessa Oxfordin yliopistossa.


title: Julia Annas

text: Annas on erikoistunut antiikin kreikkalaiseen filosofiaan, mukaan lukien antiikin etiikka, psykologia ja tietoteoria. Annas on American Academy of Arts and Sciences -tiedeyhteisön jäsen sekä "Oxford Studies in Ancient Philosophy" -julkaisun perustaja ja aiempi päätoimittaja.


title: Isla Blair

text: Isla Blair (s. 29. syyskuuta 1944 Bangalore, Intia) on englantilais-skottilainen näyttelijä, joka on näytellyt 1960-luvun puolivälistä lähtien eri sarjoissa. Hänet muistetaan eräästä "Sydämen asialla" -sarjan vuoden 1998 jaksosta, jossa hänen roolihahmonsa oli Elaine Aubrey-niminen nainen. Hänellä ja Julian Gloverilla on vuonna 1969 syntynyt poika Jamie Glover.


title: KS Górnik Zabrze

text: Górnik Zabrze Zabrzen kaupungissa Puolassa toimiva jalkapallojoukkue. Joukkue voitti Puolan mestaruuden 14 kertaa vuosien 1957 ja 1986 välillä. Vuonna 1970 se pelasi Cup-voittajien cupin loppuottelussa.


title: Teymur Rəcəbov

text: Teymur Rəcəbov (s. 12. maaliskuuta 1987 Baku) on shakin suurmestari Azerbaidžanista. Rəcəbov saavutti tammikuussa 2001 14-vuotiaana, siihen mennessä maailman toiseksi nuorimpana, suurmestarin arvon. Rəcəbovin pelityyliä on kuvattu hyökkääväksi ja taktiseksi. Hän on yksi kuningasintialaisen puolustuksen menestyksekkäimmistä harjoittajista suurmestaritasolla sitten Kasparovin.


title: Teymur Rəcəbov

text: Rəcəbovista kerrottaessa mainitaan usein entinen maailmanmestari Garri Kasparov. Molemmat ovat Bakusta, Azerbaidžanista ja molemmilla on juutalainen isä (Kasparovin äiti on armenialainen). Kautta aikain Rəcəbovin pistetilanne Kasparovia vastaan pitkissä peleissä on yksi voitto ja kolme tasapeliä ilman tappioita. Kasparovin ainoa voitto on pikashakissa.


title: Teymur Rəcəbov

text: Linaresin turnauksessa 2003 Rəcəbov, joka oli silloin 15-vuotias, voitti Kasparovin mustilla villin taktiseksi muuntuneessa ranskalaisessa puolustuksessa ja hänestä tuli kautta aikain nuorin pelaaja, joka on voittanut maailman ykkösen turnauspelissä. Peli valittiin turnauksen kauneimmaksi, mikä sai Kasparovin raivostumaan.


title: Teymur Rəcəbov

text: Rəcəbov on nuorin pelaaja, joka on päässyt FIDE:n 100:n parhaan pelaajan listalle.


title: Teymur Rəcəbov

text: Rəcəbov pääsi semi-finaaleihin (saavuttaen pronssia) FIDE:n maailmanmestaruusturnauksessa 2004.


title: Teymur Rəcəbov

text: 2007 Rəcəbov jakoi ensimmäisen sijan korkeatasoisessa (kategoria 19) Corus-turnauksessa Veselin Topalovin ja Levon Aronianin kanssa.


title: Teymur Rəcəbov

text: Rəcəbovin piti pelata myös Morelia/Linares-turnauksessa 2007, mutta koska hänen kannettava tietokoneensa varastettiin hänen hotellihuoneestaan Meksikossa, hän vetäytyi turnauksesta. Hänen paikkansa otti Vasyl Ivantšuk. Rəcəbov pelaa turnauksessa 2008.


title: Teymur Rəcəbov

text: Marraskuussa 2007 Rəcəbov herätti huomiota lehtihaastattelussa, kun häneltä kysyttiin, miltä tuntuu pelata Armenian joukkuetta vastaan. Rəcəbov vastasi "...vihollinen on vihollinen. Me kaikki vihaamme heitä." Hän myöhemmin lähetti Chessbase-sivustolle selvennyksen, että hän ei ollut tarkistanut haastattelua. Hän ei suoraan perunut sanomisiaan, mutta tarkensi, että "suhteet Armenian kanssa eivät ole yksinkertaiset, koska valtiot ovat käytännössä sotatilassa" ja ettei kuitenkaan alentuisi sairaalloiseen nationalismiin ja uskovansa, että konflikti valtioiden välillä voidaan ratkaista rauhanomaisesti. Kongressissa Turkissa 14. marraskuuta 2007 FIDE:n presidentti Kirsan Iljumžinov tuomitsi Rəcəbovin alkuperäisen kommentin "ei sallittavana".


title: Teymur Rəcəbov

text: Rəcəbov selviytyi vuoden 2011 MM-ehdokasotteluihin FIDE Grand Prix -turnausten perusteella. Hän kohtasi ensimmäisellä kierroksella Vladimir Kramnikin. Neljä peliä päättyivät tasan pistein 2–2. Katkaisupeleissä nopean shakin osuus päättyi myös tasan, jonka jälkeen Rəcəbov voitti ensimmäisen pikashakkipelin. Toisessa pelissä Rəcəbov oli tasapeliaseman seurauksena selviytymässä jatkoon, mutta shakkikello hajosi kun molemmilla oli 15 sekuntia aikaa jäljellä. Kun peliä jatkettiin 13 minuuttia myöhemmin Kramnik voitti nopeasti, minkä jälkeen hän voitti jatkopeleissä koko ottelun ja Rəcəbov karsiutui.


title: Håkan Malmrot

text: Håkan Malmrot (29. marraskuuta 1900 – 10. tammikuuta 1987) oli ruotsalainen uimari. Hän oli erikoistunut rintauintiin. Malmrot voitti kaksi olympiakultaa, 200 ja 400 metrin rintauinneista Antwerpenistä 1920. Molemmilla matkoilla hänen maanmiehensä Thor Henning sijoittui toiseksi ja Suomen Arvo Aaltonen kolmanneksi. Malmrot voitti molemmat matkat ylivoimaisesti. Hän voitti 200 metrin loppukilpailun 4,8 sekunnin ja 400 metrin 13,4 sekunnin erolla Henningiin. Malmrot edusti urallaan Örebro Simsällskapia.


title: Håkan Malmrot

text: Malmrot voitti 200 metrin rintauinnissa kaksi Pohjoismaiden-mestaruutta. Hän oli nopein vuonna 1919 Kööpenhaminan PM-kisoissa ajalla 3.11,0 sekä 1922 Tukholmassa, jossa hänen voittoaikansa oli 3.02,2.


title: Håkan Malmrot

text: Malmrot valittiin vuonna 1980 International Swimming Hall of Famen jäseneksi.


title: Hakatanlahti

text:
Hakatanlahti on Japaninmeren lahti Kyūshūn saarella Japanissa, Hakata-kun alueella joka on nykyisin osa Fukuokan kaupunkia. Se aukeaa Tsushiman salmeen, joka erottaa Japanin Korean niemimaasta. Lahti on alkujaan suojaisa luonnonsatama, mutta Fukuokan kaupungin laajetuessa osia siitä on täytetty rakennusmaaksi.
Hakatanlahti on suojaisa satamapaikka lyhyen merimatkan päästä mantereelta, joten se on ollut luonnollinen invaasioiden kohde. Tunnetuimpia hyökkäyksiä ovat mongolien iskut 1200-luvulla. Näitä kutsutaan joskus myös Hakatanlahden taisteluiksi. Koreaa ja Kiinaa hallinneet mongolit Kublai-kaanin johdolla ytrittivät iskeä Japaniin marraskuussa 1274 ja uudelleen vuonna 1284. Molemmilla kerroilla taifuuni tuhosi lähes koko hyökkäävän laivaston. Myrskyjä alettiin myöhemmin kutsua nimellä kamikaze ("jumalan tuuli").


title: Bert Bolin

text: Bert Rickard Johannes Bolin (15. maaliskuuta 1925 – 30. joulukuuta 2007) oli ruotsalainen meteorologi, joka toimi IPCC:n (Intergovernmental Panel on Climate Change) ensimmäisenä puheenjohtajana 1988–1997. Hän oli myös Euroopan avaruusjärjestö ESAn tieteellinen johtaja.


title: Bert Bolin

text: Bolin väitteli Tukholman yliopistossa 1956, ja toimi opinahjossaan meteorologian professorina kolmenkymmenen vuoden ajan 1961–1990. Uransa alussa hän keskittyi numeerisen säänennustamisen ongelmiin, mutta jo 1950-luvun lopussa hän löysi tärkeimmäksi tutkimuskohteekseen hiilidioksidin määrän lisääntymisen ilmakehässä ja sen vaikutusten tutkimisen.


title: Bert Bolin

text: Bolin julkaisi 170 tieteellistä artikkelia useista aiheista, etenkin ilmaston lämpenemisestä. Hän järjesti jo 1970-luvulla kansainvälisiä kokouksia, ja työryhmiä, jotka johtivat IPCC:n perustamiseen. Hän pyrki vaikuttamaan myös poliittisiin päätöksentekijöihin, ja toimi 1980-luvulla Ruotsin pääministerin tieteellisenä neuvonantajana.


title: Bert Bolin

text: Kun IPCC sai Nobelin rauhanpalkinnon 2007, Bolin olisi ollut luonnollinen vastaanottaja, mutta hän oli jo liian sairas. Hän menehtyi vatsasyöpään saman vuoden joulukuussa.


title: Command & Conquer: Red Alert 3

text:
Command & Conquer: Red Alert 3 on EA Los Angelesin kehittämä ja Electronic Artsin julkaisema
reaaliaikainen strategiapeli. Peli julkaistiin Microsoft Windowsille ja Xbox 360:lle vuonna 2008 sekä seuraava vuonna PlayStation 3:lle ja Mac OS:lle. Peli on jatkoa "Command & Conquer" -pelisarjaan, ja se jatkaa "Red Alert" -pelien tarinaa. Peli tulee myös jatkamaan aiemmista peleistäkin tuttua mustaa huumoria. Pelille julkaistiin myös lisäosa "" maaliskuussa 2009.


title: Command & Conquer: Red Alert 3

text: "Red Alert" -pelisarjassa Albert Einstein halusi luoda maailman, jossa toinen maailmansota ja holokausti eivät olisi ikinä tapahtuneet. Vuonna 1946 Einstein rakensi kokeellisen aikakoneen, jolla hän matkusti ajassa taaksepäin vuoteen 1924 ja poisti aika-avaruusjatkumosta nuoren Adolf Hitlerin. Einsteinin luomassa uudessa aikajanassa maailmanvallasta haaveilevan Neuvostoliiton johto aloittaa vaihtoehtoisen maailmansodan. Neuvostoliiton vastavoimana ovat Yhdysvaltain ja Länsi-Euroopan maiden edustamat liittoutuneet, jotka kukistavat puna-armeijan Einsteinin kehittämillä aseilla. Pelin alussa Neuvostoliitto on tuhon partaalla, joten eversti Cherdenko, kenraali Krukov ja professori Gregor Zelinsky matkustavat ajassa taaksepäin Zelinskyn keksimällä aikakoneella. Kolmikko ilmestyy vuoden 1927 Brysselin kansainvälisessä tiedekonferenssissa, jossa Cherdenko eliminoi Einsteinin poistamalla hänet aika-avaruusjatkumosta. Cherdenkon luomassa uudessa aikajanassa hänestä on tullut Neuvostoliiton pääsihteeri ja neuvostoarmeija on vyörymässä Länsi-Eurooppaan, koska liittoutuneilta puuttuvat Einsteinin keksinnöt. Japanista on kuitenkin tullut sotaisa Nousevan auringon keisarikunta, jonka keisarin Yoshiron mielestä Japanilla on jumalallinen oikeus valloittaa maailma. Pelin kolme kampanjaa kertovat mielikuvituksellisen maailmansodan vaihtoehtoisista lopputuloksista.


title: Command & Conquer: Red Alert 3

text: Neuvostoliiton kampanjassa Nousevan auringon keisarikunta on aloittanut sotaretkensä Neuvostoliittoon, joten pääsihteeri Cherdenko antaa pelaajalle käskyn puolustaa Leningradin kaupunkia ja Krasna-45:n ohjustukikohtaa japanilaisilta. Pelaaja myös valtaa Neuvostoliiton laivastotukikohdan Vladivostokissa ja ajaa japanilaiset pois Neuvostoliiton maaperältä. Vastavalittu Yhdysvaltain presidentti Howard T. Ackerman kuitenkin vakuuttaa virkaanastujaispuheessa, että neuvostoliittolaiset ajetaan pois Euroopasta. Cherdenko lähettää pelaajan valtaamaan Geneven Sveitsissä ja liittoutuneiden tiedelaboratorion Mykonosissa Kreikassa. Cherdenko yritetään salamurhata, mutta pelaajalle ja kenraali Krukoville annetaan käsky tuhota liittoutuneiden viimeinen lentotukikohta Islannissa. Kesken tehtävän Cherdenko kertoo pelaajalle, että Krukov suunnitteli salamurhayrityksen, joten pelaaja tappaa Krukovin. Zelinsky kertoo pelaajalle, että Cherdenkon valtaannousu ja Nousevan auringon keisarikunnan synty johtuivat neuvostoliittolaisten aikamatkasta, mutta yhtäkkiä hän katoaa jäljettömiin. Cherdenko lähettää pelaajan keisarilliseen palatsiin Fujin juurella tappamaan keisari Yoshiro. Yoshiron kuoleman jälkeen Neuvostoliitto miehittää Nousevan auringon keisarikunnan. Cherdenko kertoo pelaajalle, että hän on kutsunut sotamarsalkka Robert Binghamin Pääsiäissaarille neuvottelemaan rauhasta Neuvostoliiton ja liittoutuneiden välillä. Binghamin kukistuttua Cherdenko kertoo pelaajalle, että hän oli pelkkä pelinappula, jolla Cherdenko tuhosi Neuvostoliiton viholliset. Cherdenkon salamurhayritys oli lavastusta, jolla hän sai tekosyyn eliminoida Krukov. Cherdenko yrittää tappaa pelaajan, mutta pelaaja tuhoaa Cherdenkon linnakkeen tulivuoren kraatterissa. Cherdenko julistetaan kuolleeksi, minkä jälkeen pelaaja kukistaa Ackermanin New Yorkin satamassa ja tuhoaa Vapaudenpatsaan. Neuvostoliitto valloittaa maailman ja pelaajasta tulee uusi Neuvostoliiton pääsihteeri.


title: Command & Conquer: Red Alert 3

text: Liittoutuneiden kampanjassa Neuvostoliitto on miehittänyt manner-Euroopan ja kenraali Krukovin laivasto lähestyy Englannin rannikkoa. Pelaaja torjuu Neuvostoliiton ilma- ja merivoimat Brightonissa, minkä jälkeen sotamarsalkka Bingham lähettää pelaajan vapauttamaan manner-Euroopan Neuvostoliiton hallinnasta. Pelaaja pelastaa Euroopan maiden johtajat konferenssirakennuksesta Cannesissa Ranskassa ja tuhoaa Neuvostoliiton Euroopan-päämajan Heidelbergissä Saksassa. Neuvostoarmeija poistuu Euroopan maaperältä, mutta Nousevan auringon keisarikunnan valtavat kelluvat linnoitukset estävät laivaliikenteen Atlantilla. Presidentti Ackermanin vastalauseista huolimatta Bingham solmii aselevon pääsihteeri Cherdenkon kanssa. Pelaaja osallistuu neuvostoliittolaisten rinnalla sotatoimiin, joissa tuhotaan Japanin laivastotukikohta Gibraltarilla ja upotetaan kelluva linnoitus Pohjanmerellä. Antikommunistisista mielipiteistä tunnettu Ackerman päättää tuhota Moskovan jättimäisellä laserkanuunalla, joka on kätketty Mount Rushmoreen. Bingham lähettää pelaajan sammuttamaan laserkanuunan, koska Ackermanin toiminta vaarantaa liittoutuneiden ja Neuvostoliiton aselevon. Bingham antaa myös käskyn eliminoida Ackerman, koska presidentistä on tullut uhka maailmanrauhalle. Ackermanin kuoleman jälkeen liittoutuneet ja Neuvostoliitto suunnittelevat yllätyshyökkäyksen Tokion satamaan, kun yhtäkkiä Cherdenko ja Krukov purkavat aselevon ja pelaajan on yksin tuhottava Nousevan auringon keisarikunnan sodanjohdon infrastruktuuri. Japanin kukistuttua professori Zelinsky loikkaa liittoutuneiden puolelle ja kertoo Binghamille, että Cherdenkon valtaannousu ja Nousevan auringon keisarikunnan synty johtuivat neuvostoliittolaisten aikamatkasta. Zelinsky kertoo myös, että neuvostoliittolaiset suunnittelevat hyökkäystä liittoutuneiden kimppuun Kuubasta. Pelaaja estää neuvostoliittolaisten suunnitelman Havannassa, minkä jälkeen pelaaja lähetetään tuhoamaan Neuvostoliiton johto Leningradissa. Pelaaja kukistaa kenraali Krukovin ja tuhoaa Cherdenkon linnakkeen ennen kuin Cherdenko pakenee avaruussukkulalla Kuuhun. Cherdenko ja Krukov syväjäädytetään syytettynä sotarikoksista. Yhdysvaltain varapresidentistä tulee edesmenneen Ackermanin seuraaja, ja virkaanastujaispuheessa hän pyytää Neuvostoliittoa ja Japania omaksumaan kapitalismin ja konsumerismin.


title: Command & Conquer: Red Alert 3

text:
Nousevan auringon imperiumin kampanjassa keisari Yoshiro ja kruununprinssi Tatsu määräävät pelaajan johtamaan sotaretkeä Neuvostoliittoon. Japanilaiset tuhoavat neuvostoliittolaisten monumentteja Vorkutassa ja Stalingradissa, koska Yoshiron mielestä neuvostoarmeijan taistelutahto murretaan hävittämällä kansalliset muistomerkit. Pelaaja kukistaa Krukovin Odessassa Ukrainassa, minkä jälkeen Neuvostoliitto kukistuu ja Yoshiro lähettää uhkavaatimuksen liittoutuneiden johtajille. Tatsu kuitenkin kertoo keisarille, että liittoutuneiden laivasto suunnittelee yllätyshyökkäystä Havaijille. Pelaaja puolustaa Pearl Harborin laivastotukikohtaa ja kelluvaa linnoitusta Tyynellämerellä. Yoshiro lähettää pelaajan Santa Monicaan kaappaamaan liittoutuneiden radioasemat, jotta japanilaiset voisivat lähettää propagandaa maailmanlaajuisesti. Yoshiro ja Tatsu seuraavat Binghamin ja Zelinskyn keskustelua presidentti Ackermanin kautta, koska Ackerman on todellisuudessa japanilaisten rakentama robotti. Zelinsky kertoo, että Nousevan auringon keisarikunnan synty johtui neuvostoliittolaisten aikamatkasta. Yoshiro ymmärtää, että Japanin kansalla ei ole jumalallista kohtaloa, koska menneisyyttä ja tulevaisuutta on muokattu aikamatkustuksella. Hän "tappaa" Ackermanin katkaisemalla presidentin hallintapaneelin virtajohdon ja kruunaa Tatsun Shõgunaatin ylipäälliköksi. Liittoutuneet ja Neuvostoliitto tekevät yllätyshyökkäyksen Jokohaman satamassa, mutta pelaaja estää heidän suunnitelmansa tuhota Japanin tietoverkosto. Tatsu lähettää pelaajan Moskovaan, jossa hän hävittää kaupungin maan tasalle, eliminoi Cherdenkon ja Krukovin ja tuhoaa Zelinskyn aikakoneen. Neuvostoliitto on tuhottu, joten pelaajalle annetaan käsky tuhota liittoutuneiden päämaja Amsterdamissa Alankomaissa. Pelaaja kukistaa sotamarsalkka Binghamin, mutta Zelinsky tuo puna-armeijan viimeiset yksiköt ja hävittää kaupungin kokeellisella superaseella. Zelinsky sanoo rakentavansa aikakoneen, jolla hän estää Nousevan auringon keisarikunnan synnyn, mutta pelaaja eliminoi hänet ja Japani valloittaa maailman. Prinssi Tatsu ja keisari Yoshiro palkitsevat pelaajan Japanin ylimmäisen shōgunin arvonimellä.
"Red Alert 2":n tapaan peli tulee sisältämään omaperäisiä yksiköitä ja rakennuksia, kuten haarniskoituja karhuja, taistelevia delfiineitä, teleportteja ja muotoaan muuttavia tankkeja. Uusia yksiköitä ja rakennuksia tulee kampanjassa sen edetessä saamaan lisää. Muutamassa viimeisimmässä "Command & Conquer" -sarjan pelissä ei ole ollut laivoja ja muita vedessä liikkuvia yksiköitä, mutta nämä tekevät paluun "Red Alert 3":ssa. Pelaajia houkutellaan myös muutenkin käyttämään vesialueita hyväkseen, sillä veden päälle voi rakentaa rakennuksia (poikkeuksena kasarmi ja tankkitehdas) ja sieltä voi kerätä resursseja.


title: Command & Conquer: Red Alert 3

text: Pelin tarinamoodi on mahdollista pelata läpi yhteistyössä toisen pelaajan kanssa.


title: Command & Conquer: Red Alert 3

text: Kaikilla kolmella armeijalla on omat vahvuutensa tietyillä alueilla, mutta ne ovat silti suhteellisen tasavahvuisia kokonaisuudessaan.


title: Command & Conquer: Red Alert 3

text: Liittoutuneet


title: Command & Conquer: Red Alert 3

text: Liittoutuneiden sotajoukot suosivat vaihtoehtoisia taktiikoita, eivätkä käy suoraan hyökkäykseen. He suosivat pieniä, nopeita lentokoneita, joilla on hyvä tehdä nopeita iskuja vihollisten elementteihin. Liittoutuneiden teknologia on kehittynyttä ja niistä osa on kehitetty Future Tech-instituutissa Amsterdamissa.


title: Command & Conquer: Red Alert 3

text: Superaseet:


title: Command & Conquer: Red Alert 3

text: Neuvostoliitto


title: Command & Conquer: Red Alert 3

text: Neuvostoliiton joukot suosivat suoria tekniikoita vaihtoehtoisten sijaan. Heidän maajoukkonsa ovat tehokkaita ja kestäviä, esim. suuri Apocalypse-tankki. Ilmajoukot eivät ole niin kehittyneitä, mutta valtava Kirov-ilmalaiva on erittäin kestävä ja tuhoisa alus kaikelle paitsi lentokoneille ja muille ilma-aluksille.


title: Command & Conquer: Red Alert 3

text: Nousevan Auringon Imperiumi


title: Command & Conquer: Red Alert 3

text: Nousevan Auringon Imperiumi luottaa itse kehittämäänsä nanoteknologiaan. He rakentavat rakennuksensa ns. nanoytimistä. Imperiumilla ei ole lentokenttää, mutta sitä se ei tarvitse, sillä monet heidän sotakoneistaan voivat toimia niin maalla kuin ilmassakin. Imperiumin laivasto on erittäin tehokas, mutta ilmapuolustus lähes olematonta, sillä vain yksi tykki ja kaksi yksikköä, yksi vedessä ja yksi maalla, ampuvat ilmaan. Imperiumilla on taas erittäin tehokkaat ja panssaroidut maavoimat, joilla voi helposti kääntää pelinkulun.


title: Command & Conquer: Red Alert 3

text:
"Command & Conquer" -pelisarja on tunnettu elokuvamaisista välinäytöksistä, joita tähdittävät aidot näyttelijät tietokoneanimoitujen hahmojen sijasta. 20. elokuuta 2008 Electronic Arts julkaisi "Red Alert 3":n virallisilla kotisivuilla uutisen, jossa esiteltiin pelin välinäytöksissä esiintyvät kaksitoista näyttelijää.
Pelin musiikista vastaa joukko tuttuja säveltäjiä muun muassa "Red Alertin" tunnusmusiikin "Hell Marchin" tekijä Frank Klepacki, joka tekee peliin "Hell Marchista" uuden version. Muita säveltäjiä ovat Tim Wynn, James Hannigan ja Mikael Sandgren.


title: Sven Tito Achen

text: Sven Tito Achen (29. heinäkuuta 1922 Argentiina - 14. marraskuuta 1986) oli tanskalainen heraldikko.


title: Sven Tito Achen

text: Achen toimi kustannusyhtiö Politikenin toimittajana 1953-1976, Heraldisk Selskabin puheenjohtajana 1965-75, Heraldisk Tidsskriftin päätoimittajana 1960-69 ja Kööpenhaminan humanistisen tutkimuskunnan julkaisukonsulenttina. Hän oli Académie Internationale d'Héraldique'n jäsen sekä Suomen Heraldisen Seuran kirjeenvaihtajajäsen.


title: Sven Tito Achen

text: Achenin pääteoksena voidaan ehkä pitää hänen kirjaansa Heraldikkens femten glaeder (1978, heraldiikan viisitoista iloa), jossa laaja tietämys saksalais-pohjoismaisesta heraldisesta perinteestä yhdistyy viihdyttävään esitystapaan. Achen aloittaa mm. kertomalla omasta, jo lapsena virinneestä heraldiikan harrastuksestaan kasvaessaan vanhan porvarisvaakunakulttuurin keskellä.


title: Sven Tito Achen

text:
Suomessa Sven Tito Achen on tullut tunnetuksi erityisesti hänen
artikkelistaan suomalaisista kunnallisvaakunoista, joita hän piti maailman
parhaina. Artikkeli on julkaistu Suomessa ensin tanskaksi ja myöhemmin englanniksi:


title: Maria Persson

text: Maria Ann-Christin Persson (s. 9. kesäkuuta 1959 Tukholma, Ruotsi) on ruotsalainen näyttelijä, joka muistetaan parhaiten "Peppi Pitkätossu" -elokuvista ja tv-sarjasta joissa hän esitti Annika-nimistä naapurin tyttöä vuosina 1968–1970.


title: J. Howard Marshall

text: James Howard Marshall (24. tammikuuta 1905 Germantown, Pennsylvania, Yhdysvallat – 4. elokuuta 1995 Harris County, Texas, Yhdysvallat) oli yhdysvaltalainen öljymiljardööri ja liikemies.


title: J. Howard Marshall

text: Marshall loi omaisuutensa 1950-luvulla öljynjalostusteollisuudessa Koch Industries -yhtiön avulla.


title: J. Howard Marshall

text: Hän meni naimisiin Anna Nicole Smithin kanssa vuonna 1994. Marshall oli 63 vuotta vanhempi kuin silloin 26-vuotias Smith. Marshall kuoli 14 avioliittokuukauden jälkeen. Hänen kuolemansa jälkeen hänen sukunsa ja Anna Nicole Smith taistelivat pitkään oikeudessa Marshallin jättiperinnöstä. Oikeusjuttu jatkui myös Nicole Smithin kuoleman jälkeen. Pääosa varallisuudesta siirtyi oikeuskiistojen jälkeen James Howard Marshall II:ta hänen veljelleen J. Howard Marshallille (1939–2006), ja hänen huoltuaan edelleen tämän vaimolle Elaine T. Marshallille (1942-).


title: Bob Watson

text: Robert T. Watson eli Bob Watson on brittiläissyntyinen nykyään Yhdysvalloissa elävä tutkija, joka on paneutunut ilmakehän kemiaan ja sen muutoksiin (otsonikato, ilmaston lämpeneminen, paleoklimatologia).


title: Bob Watson

text: Watson väitteli kemiasta Lontoon yliopistossa vuonna 1973. Hän on työskennellyt Maailmanpankin ympäristöosaston johtajana sekä NASAn tiedeyksikössä "Office of Mission to Planet Earth" -hankkeen tutkimusjohtajana.


title: Bob Watson

text: Watson toimi Hallitustenvälisen ilmastonmuutospaneelin IPCC:n puheenjohtajana 1997–2002. Watsonin tilalle vaihdettiin Rajendra Pachauri, ja valintaa pidettiin poliittisena. Julkisuudessa liikkui vihjailuja, että Yhdysvaltain hallitus halusi eroon suorapuheisesta Watsonista öljy-yhtiöiden painostuksen takia.


title: Bob Watson

text: Watsonin mukaan toiveet vakauttaa CO-pitoisuus 450 ppm on haastavaa, koska päästöt kasvavat ja ilmastopolitiikka puuttuu. 450 ppm edellyttää, että päästöhuippu saavutetaan vuonna 2010.


title: Bob Watson

text: George W. Bush painosti IPCC:n vaihtamaan IPCC:n pääjohtajan Robert Watsonin. Hän onnistui. Uudeksi pääjohtajaksi valittiin Rajendra Pachauri huhtikuussa 2002. Watson oli kritisoinut Yhdysvaltojen vastahankaisuutta ilmastopolitiikassa. George Bush perui lupaukset hiilidioksidin säätelyyn ja torjui Kioton sopimuksen "tuhoisan virheellisenä". Bush hyökkäsi tieteellisiä perusteita vastaan ja vaati, että Yhdysvaltain kansallinen tiedeakatemia (NAS) tutkisi IPCC:n päätelmät. Taktiikka epäonnistui. NAS vahvisti IPCC:n tulokset.


title: Psykter

text: Psykter on antiikin Kreikassa viinin jäähdytykseen käytetty malja, jolla on korkea ja kapeahko jalka jatkuen sipulinmuotoiseen vartaloon. Psykteriä käytettiin yhdessä krateerin kanssa, jonka sisään se upotettiin. Ei ole täysin varmaa, kumpaan maljoista on laitettu viini ja kumpaan jäähdyttävää ainetta kuten lunta tai kylmää vettä.


title: Cecil Womack

text: Cecil Womack (25. syyskuuta 1947 – 1. helmikuuta 2013) oli yhdysvaltalainen muusikko ja yksi musikaalisista Womackin veljeksistä. Vuonna 1983 hän perusti vaimonsa Linda Cooken kanssa yhtyeen nimeltä Womack & Womack. Yhtye julkaisi ensimmäisenä albumin "Love Wars", joka ei kuitenkaan sisältänyt yhtyeen menestyneintä kappaletta ”Teardrops”. Yhtye toimi vuoteen 1993 asti.


title: Panu Keskinen

text: Panu Halme (ent.Keskinen)(s. 1978 Tampere) on suomalainen muusikko, joka on soittanut bassoa Feiled-yhtyeessä ja kitaraa Klamydia-yhtyeessä. Vuodesta 2006 vuoteen 2008 Halme soitti Agnes Pihlavan yhtyeessä. Halme soitti kesän ja syksyn 2009 Klamydian live kokoonpanossa. Halmeen isoäiti on laulaja Laila Halme Halme oli naimisissa Miss Suomi 2005 ensimmäisen perintöprinsessan Elina Halmeen (os.Nurmi) kanssa.


title: Ralf Parland

text: Ralf Thomas Friedrich Parland (21. kesäkuuta 1914 Viipuri – 22. toukokuuta 1995 Tukholma, Ruotsi) oli suomenruotsalainen runoilija, novelli- ja romaanikirjailija sekä toimittaja.


title: Ralf Parland

text: Parland aloitti prosaistina mutta ryhtyi myös runoilijaksi esikoiskokoelmallaan "Oavslutad människa". Hän muutti Ruotsiin vuonna 1948 ja asui siellä Ruotsin kansalaisena kuolemaansa asti. Hän kirjoitti kolumneja ruotsalaisiin lehtiin kuten "Dagens Nyheter", "Nya Argus", "Stockholms-Tidningen" ja "Perspectiv" sekä käänsi teoksia ruotsiksi. Parlandin kääntämiä olivat muun muassa Johann Wolfgang von Goethen "Nuoren Wertherin kärsimykset", Robert Musilin "Kolme naista" ja Olavi Paavolaisen "Synkkä yksinpuhelu". Hän myös käsikirjoitti Nyrki Tapiovaaran kanssa Tapiovaaran ohjaaman elokuvan "Herra Lahtinen lähtee lipettiin". Kirjoittamisen lisäksi hän soitti viulua ja toimi musiikkikriitikkona.


title: Ralf Parland

text: Ralf oli Henry ja Oscar Parlandin nuorempi veli, ja Herman Parland on hänen nuorempi veljensä. Hän oli naimisissa 1938–1945 kirjailija Eva Wichmanin kanssa; hänen toinen puolisonsa oli Heli Gestrin ja kolmas ruotsalainen Helga Henschen. Thomas Parland oli hänen poikansa.


title: Boston (albumi)

text: Boston on yhdysvaltalaisen rockyhtye Bostonin debyyttialbumi vuodelta 1976. Albumi julkaistiin Yhdysvalloissa Epic Recordsin kautta 25. heinäkuuta 1976 ja Yhdistyneessä kuningaskunnassa CBS Recordsin kautta 3. joulukuuta 1976. Ilmestymisvuonnaan albumi saavutti kolmannen sijan "Billboard 200"-listalla, ja vuonna 2003 se saavutti 17-kertaisen platinamyynnin. Albumi on kaikkien aikojen myydyin debyyttialbumi Guns N' Rosesin "Appetite for Destruction"-albumin jälkeen.


title: Boston (albumi)

text: Kaikki kappaleet säveltänyt, sanoittanut ja sovittanut Tom Scholz, ellei toisin mainita


title: Junalinnut

text: Junalinnut () on saksalaista ja suomalaista yhteistuotantoa oleva elokuva vuodelta 1998. Sen on ohjannut Peter Lichtefeld, ja siinä näyttelevät suomalaisista muun muassa Outi Mäenpää, Kati Outinen ja Kari Väänänen. Osa elokuvasta sijoittuu Suomen Lappiin.


title: Junalinnut

text: Dortmundilainen eristäytynyt olutrekankuljettaja Hannes (Joachim Król) on joukkoliikenteen aikatauluharrastaja, joka haaveilee matkasta lajin maailmanmestaruuskilpailuihin Inariin. Hän pyytää pomoltaan vapaata voidakseen osallistua kilpailuun, mutta tämä ei suostu miehen pyyntöön. Hannes lähtee kiivastuneena tästä huolimatta matkalle, ja kun pomo myöhemmin löydetään toimistostaan kuolleena, Hanneksesta tulee tietämättään pääepäilty murhasta. Matkalla Inariin Hannes tapaa suomalaisen Sirpan (Outi Mäenpää), joka ryhtyy miehen matkaseuraksi. Hanneksen ja Sirpan kintereillä seuraa komisario Franck (Peter Lohmeyer), joka on päättänyt saada epäilemänsä murhamiehen kiinni.


title: Legio III Augusta

text: Legio III Augusta oli roomalainen legioona. Octavianus perusti sen vuonna 43 eaa. Rooman kansalaissotaa varten. Legioona otti luultavasti osaa Filippoin taisteluun vuonna 42 eaa. Seuraavina vuosina se taisteli Octavianuksen ja toisen triumviraatin jäsenten komennossa Sisiliassa Sextus Pompeiusta vastaan.


title: Legio III Augusta

text: Vuonna 30 eaa. legioona sijoitettiin Afrikkaan, jossa se taisteli vuosina 17–24 numidialaisia ja muita alueen kansoja vastaan. Augusta kärsi suuria tappioita, ja yksi sen joukko-osastoista tuhoutui väijytyksessä. Legioonan komentaja Lucius Apronius rankaisi tällöin koko legioonaa decimatiolla, jolloin toverit surmasivat joka kymmenennen sotilaan. Sota Afrikassa jatkui vielä muutaman vuoden, kunnes Junius Blaesus viimein löi viholliskansat. Legioona oli tällöin ainoa, jota johti senaattori.


title: Legio III Augusta

text: Legioona kannatti Galbaa neljän keisarin vuonna 69, mutta saman vuoden tammikuussa oma pretoriaanikaarti surmasi hänet. Augusta siirtyi tällöin Vitelliuksen puolelle, joka kilpaili Othon kanssa keisariudesta. Tilanne vakiintui vasta vuoden lopussa Vespasianuksen noustua keisariksi ja legioonan siirryttyä tämän puolelle. Augusta ei ottanut osaa kansalaissotaan. Vuonna 75 Vespasianus siirsi legioonan Ammaedarasta Lambaesikseen.


title: Legio III Augusta

text: Legioona pysyi Afrikassa, jossa se vartioi Rooman rajaa berberikansoilta, jotka hyökkäsivät usein provinssiin. Vuonna 115 suuria Legio III Augustan joukko-osastoja lähetettiin Syyriaan, jossa ne ottivat osaa keisari Trajanuksen Parthian sotaan ja vuosina 132—136 legioonan joukkoja taisteli juutalaiskapinallisia vastaan Bar Kokhban kapinassa. 30 vuotta myöhemmin joukko-osastot ottivat osaa keisari Lucius Veruksen sotaan Parthiaa vastaan ja myöhemmin Marcus Aureliuksen aikana markomannien sotaan Pannoniassa.


title: Legio III Augusta

text: Vuonna 193 keisari Septimius Severus palkitsi legioonan sen ansioista kansalaissodan aikana vuonna 193 ja antoi sille lisänimen "Pia Vindex" (Uskollinen kostaja). Nimi viittaa siihen, että se olisi ollut mukana konfliktissa, mutta asia ei ole varmaa.


title: Legio III Augusta

text: Vuosina 211–222 legioona kärsi suuria tappioita afrikkalaisten kansojen hyökkäyksiä vastaan, joten sitä vahvistettiin vasta lakkautetun Legio III Gallican sotilailla. Vuonna 238 "kuuden keisarin vuonna" legioona lakkautettiin Gordianus kolmannen käskystä. 15 vuotta myöhemmin Valerianus perusti legioonan uudelleen ja antoi sille lisänimen "Iterum Pia Iterum Vindex" (Jälleen uskollinen, jälleen kostaja). Legioona taisteli nyt uudelleen Afrikassa. Pitkä sota kesti aina vuoteen 260 saakka, jolloin berberit voitettiin ja legioonan komentaja Gaius Macrinus Decianus pystytti voitonmonumentin Lambaesikseen. 30 vuotta myöhemmin tilanne riistäytyi taas käsistä, ja keisari Maximianus otti Numidian legioonat henkilökohtaisesti komentoonsa.


title: Legio III Augusta

text: Augusta pysyi Afrikassa 300-luvun loppuun ja 400-luvun alkuun asti, jonka jälkeen se katoaa lähteistä.


title: M/S Pascal Lota

text: M/S Pascal Lota () (aikaisemmin "M/S Superstar") on italialaisen Medinvest SpA:n omistuksessa oleva nopea matkustaja-autolautta, joka liikennöi Corsica Ferries -varustamon operoimana. Aikaisemmin virolainen Tallink liikennöi aluksella Helsinki–Tallinna-reitillä vuosina 2008–2017. Alus rakennettiin Fincantierin telakalla Italian Anconassa. Alus on rekisteröity Italian lipun alle, ja sen kotipaikka on Genova. Aluksen matkustajakapasiteetti on 2 080, ja hyttipaikkoja on 776 henkilölle. Henkilöautoja laivaan mahtuu 665 kappaletta.


title: M/S Pascal Lota

text: "Pascal Lotan" sisaralukset ovat "M/S" "Finlandia", "M/S" "Moby Wonder" ja "M/S" "Moby Aki".


title: M/S Pascal Lota

text:
Aluksen italialaistyyppisen sisustuksen ovat suunnitelleet italialaiset suunnittelijat Carlo Ciribi ja Alessandro Cestaro.
Aluksen kölinlasku tapahtui 18. tammikuuta 2007. 5. lokakuuta alus sai nimen "Superstar", kun virolainen tennispelaaja Kaia Kanepi kastoi sen. "Superstar" luovutettiin Tallink Superfast AS:lle 8. huhtikuuta 2008. Alus aloitti 21. huhtikuuta liikennöinnin Helsingin ja Tallinnan välillä. Lähtöjä Helsingistä ja Tallinnasta on yhteensä viisi. Yhteen suuntaan matka kestää kaksi tuntia.


title: M/S Pascal Lota

text: Keskiviikkona 30. huhtikuuta 2008 vähän yli viikon liikennöityään alukseen tuli tekninen vika, kun se oli lähtenyt Tallinnan satamasta mukanaan noin 700 matkustajaa. Vian jälkeen alus palasi takaisin Tallinnaan. Tallink kertoi selvittäneensä vian, mutta sitä ei kerrottu julkisuuteen. Helmikuussa 2009 laiva oli matkalla Tallinnasta Helsinkiin, kun sen koneet pysähtyivät jäähdytysveden putkistovian vuoksi lähellä Helsingin kasuunia. Varageneraattoriensa avulla laiva pysyi väylällä, eikä mukana olleille 400 matkustajalle aiheutunut tilanteesta vaaraa. Merivartioston vartiolaiva "Tursas" oli lähistöllä valmiina auttamaan, jos tarvetta ilmenisi. Vika saatiin nopeasti korjatuksi ja laiva saapui Helsinkiin kaksi tuntia aikataulustaan myöhässä. Tallink kertoi, ettei vastaavaa vikaa ole aiemmin sattunut.


title: M/S Pascal Lota

text: Tallink ilmoitti marraskuussa 2015 myyvänsä "Superstarin" italialaiselle Medinvest SpA:lle vuoden 2015 lopulla. Alus jäi kuitenkin Tallinkin käyttöön vuoden 2017 alkuun saakka, jolloin korvaava "M/S Megastar" valmistui Meyer Turun telakalta.


title: Emil Hegle Svendsen

text: Emil Hegle Svendsen (s. 12. heinäkuuta 1985 Trondheim) on uransa jo lopettanut norjalainen ampumahiihtäjä. Hän on nelinkertainen olympiavoittaja, kaksitoistakertainen maailmanmestari sekä maailmancupin kokonaiskilpailun voittaja.


title: Emil Hegle Svendsen

text: Svendsen voitti junioreiden MM-kilpailuissa takaa-ajon ja viestin maailmanmestaruuden Ranskassa 2004 sekä normaalimatkan ja sprintin maailmanmestaruuden Kontiolahdella 2005. Lisäksi hän sai hopeaa takaa-ajossa 2005 sekä pronssia normaalimatkalla ja takaa-ajossa Puolassa 2003. Hiihdon nuorten MM-kilpailuissa Rovaniemellä 2005 hän sai pronssia 10 kilometrin vapaan tyylin kilpailussa.


title: Emil Hegle Svendsen

text: Aikuisten arvokilpailuissa Svendsen debytoi Torinon olympialaisissa 2006 sijoittuen yhteislähtökilpailussa kuudenneksi. Anterselvan MM-kisoissa 2007 hän hiihti kolmannen osuuden Norjan joukkueessa, joka saavutti pronssia sekaviestissä. Svendsen oli lisäksi seitsemäs sprintissä ja viides takaa-ajossa.


title: Emil Hegle Svendsen

text: Svendsen voitti normaalimatkan maailmanmestaruuden Östersundissa 2008 ensimmäisellä pystypaikalla tulleesta yhdestä sakkominuutista huolimatta; eroa Norjan kaksoisvoiton varmistaneeseen Ole Einar Bjørndalenin oli yli puoli minuuttia. Yhteislähtökilpailussa hän voitti kultaa vain 0,4 sekuntia ennen Bjørndalenia; molemmat kiersivät yhden sakkokierroksen. Viestissä hän hiihti avausosuuden Norjan joukkueessa, joka sai Venäjän jälkeen hopeaa. Samoissa kisoissa Svendsen oli lisäksi kahdestoista niin sprintissä kuin takaa-ajossakin. Pyeongchangin MM-kilpailuissa 2009 hän hiihti avausosuuden kultaa voittaneessa Norjan viestijoukkueessa ja sijoittui lisäksi yhteislähdössä 12:nneksi.


title: Emil Hegle Svendsen

text: Vancouverin olympialaisissa 2010 Svendsen saavutti kultaa normaalimatkalla ammuttuaan ainoan ohilaukauksensa viimeisellä ampumapaikalla. Viestissä Svendsen hiihti kolmannen osuuden Norjan kultaa voittaneessa joukkueessa. Sprintissä hän sai Vincent Jayn jälkeen hopeaa. Lisäksi hän oli kahdeksas takaa-ajossa ja kolmastoista yhteislähdössä. Saman vuoden sekaviestin MM-kilpailuissa Hanty-Mansijskissa hän hiihti kolmannen osuuden Norjan hopeajoukkueessa. Hanty-Mansijskin MM-kilpailuissa 2011 hän voitti yhteislähdön maailmanmestaruuden viiden sekunnin erolla Jevgeni Ustjugoviin ja hiihti kolmannen osuuden kultaa voittaneessa Norjan viestijoukkueessa. Lisäksi hän sijoittui hopealle takaa-ajossa, neljänneksi normaalimatkalla ja viidenneksi pikakilpailussa.


title: Emil Hegle Svendsen

text: Svendsen hiihti Ruhpoldingin MM-kilpailuissa 2012 ankkuriosuudet kultaa voittaneissa Norjan viesti- ja sekaviestijoukkueessa. Hän sai lisäksi hopeaa sprinttikilpailussa sekä oli viides takaa-ajossa ja kahdeksas normaalimatkalla. Nové Městossa 2013 hän voitti maailmanmestaruuden sekä sprintissä että takaa-ajossa yhdestä sakkokierroksesta huolimatta. Lisäksi hän hiihti ankkuriosuudet kultaa voittaneissa Norjan viesti- ja sekaviestijoukkueissa. Yhteislähtökilpailussa hän sai pronssia. Sotšin olympialaisissa 2014 Svendsen voitti olympiakultaa yhteislähtökilpailussa. Hän voitti olympiakultaa myös sekaviestistä, jossa hän hiihti ankkuriosuuden Norjan joukkueessa. Normaalimatkalla ja takaa-ajossa hän oli seitsemäs, sprintissä yhdeksäs.


title: Emil Hegle Svendsen

text: Kontiolahden MM-kilpailuissa 2015 Svendsen sai normaalimatkalla hopeaa sekä hiihti ankkuriosuuden toiseksi sijoittuneessa Norjan viestijoukkueessa. Yhteislähtökilpailussa hän oli viidestoista. Oslon MM-kilpailuissa 2016 hän nousi takaa-ajossa pronssille oltuaan sprintissä 17:s. Viestissä hän hiihti ankkuriosuuden Norjan kultajoukkueessa. Pyeongchangin olympialaisissa 2018 hän saavutti pronssia yhteislähtökilpailussa 11,2 sekuntia kultamitalisti Martin Fourcadelle hävinneenä. Hän hiihti ankkuriosuudet Norjan hopeajoukkueissa sekä miesten viestissä että sekaviestissä. Normaalimatkalla hän oli kymmenes.


title: Emil Hegle Svendsen

text: Svendsen ilmoitti huhtikuussa 2018 lopettavansa hiihtouransa.


title: Emil Hegle Svendsen

text: Svendsen saavutti ensimmäisen maailmancupin palkintokorokepaikkansa oltuaan kolmas sprinttikilpailussa Ruhpoldingissa 13. tammikuuta 2007. Ensimmäisen voittonsa hän sai normaalimatkalla Pokljukassa 13. joulukuuta 2007. Hän voitti maailmancupin kokonaiskilpailun kaudella 2009–2010.Svendsen valittiin Norjan joukkueeseen hiihdon maailmanmestaruuskilpailuihin 2011. Hän ei kuitenkaan hiihtänyt kisoissa yhtään matkaa. Maailmancupissa hän sijoittui 15:nneksi 15 kilometrin vapaan hiihtotavan kilpailussa Sjusjøenissa marraskuussa 2011.


title: Miskolc-Avasin televisiotorni

text: Miskolc-Avasin televisiotorni (puhekielellä "Avasi kilátó") on Miklós Hóferin ja György Vörösin suunnittelema näköalatasanteellinen televisiotorni, joka sijaitsee Unkarissa Miskolcin kaupungin korkeimmalla kohdalla eli Avas-mäellä 104 m kaupungin yläpuolella. Tornin korkeus on 72 m. Torni valmistui vuonna 1966, ja se korvasi aiemman puisen näköalatornin, joka tuhoutui Unkarin kansannousussa. Ensimmäinen paikalla ollut näköalatorni rakennettiin 1900-luvun alussa.


title: Aydın

text: Aydın (; antiikin Tralleis, , ) on kaupunki Aydınin maakunnassa Turkin Aigeianmeren alueella. Kaupunki sijaitsee alhaisen laakson sydämessä Büyük Menderesin joen ulottuessa laakson ylängöille alhaalla meren rannalla. Aydınin kaupunki sijaitsee alueella, joka oli kuuluisa hedelmällisyydestään ja tuottavuudestaan antiikin ajoista lähtien. Viikunat pysyivät provinssin parhaiten tunnettuna viljelykasvina, vaikka muut maataloustuotteet kasvoivat myös intensiivisesti ja kaupungilla oli joitain valoja teollisuuteenkin. Se on samannimisen maakunnan pääkaupunki ja siellä asuu 188 337 asukasta (2010).